
az Országos Érdekegyeztető Tanács

részére

a rendezett munkaügyi kapcsolatok követelményét érintő törvények módosításáról és egyéb, munkaügyi szempontból szükséges intézkedésekről

Budapest, 2009. február

Előterjesztés

Az előterjesztés a rendezett munkaügyi kapcsolatok feltételeit tartalmazó egyes törvények módosítását célozza. Ennek keretében módosul az államháztartásról szóló 1992. évi XXXVIII. törvény [Áht.], a közbeszerzésekről szóló 2003. évi CXXIX. törvény [Kbt.], a munkaügyi ellenőrzésről szóló 1996. évi LXXV. törvény [Met.], az egyenlő bánásmódról és az esélyegyenlőség előmozdításáról szóló 2003. évi CXXV. törvény [Ebtv.], a bányászatról szóló 1993. évi XLVIII. törvény [bányatörvény], valamint az adózás rendjéről szóló 2003. évi XCII. törvény [Art.] és a munkavédelemről szóló 1993. évi XCIII. törvény [Mvt.]. Az előterjesztés fő célja, hogy egyszerűbbé, a jogalkalmazók számára áttekinthetőbbé és könnyebben alkalmazhatóvá tegye a szabályozást. Másrészt törekszik arra, hogy egyensúlyt teremtsen kétféle állami érdek, a jogalanyok jogkövető magatartásának követelménye és a nemzetgazdaság szempontjából a társadalom számára előnyt hordozó beruházások megvalósulása között. 

Az előterjesztés a Munka Törvénykönyvéről szóló 1992. évi XXII. törvény [Mt.] módosítására is javaslatot tesz, rugalmasabb munkaidő-szervezési szabályok alkalmazását lehetővé téve.

I. A módosítás főbb koncepcionális elemei

1. A rendezett munkaügyi kapcsolatok követelményére vonatkozó új szabályozás a következő lényegi koncepcionális elemekre épül: 

A rendezett munkaügyi kapcsolatok általános és különös feltételeire épülő, jelenleg dichotóm rendszer megszűnik. A differenciálás alapja a jogsértés súlyos vagy kevésbé súlyos volta lesz, 

· egyrészt aszerint, hogy az elkövetett jogsértést a munkaügyi (munkavédelmi, adóhatóság) munkaügyi (munkavédelmi, mulasztási) bírsággal sújtotta-e, 

· másrészt aszerint, hogy két éves időszakon belül a munkáltató ismételten elkövette –e a jogsértést.

Az előterjesztés ezért elkülöníti, illetve külön kezeli a súlyos, illetve a kevésbé súlyos jogsértéseket. 

1.1. Különbségtétel a jogsértések súlyossága szerint

Súlyos jogsértések – alapvetően a fekete és a színlelt foglalkoztatás különböző elkövetési formái (munkaszerződés kötése nélküli munkaviszony létesítése a bejelentési kötelezettség elmulasztásával egyidejűleg, önmagában a munkaviszony létesítésére vonatkozó munkáltatói bejelentési kötelezettség elmulasztása, valamint a munkaviszony létesítésének „megkerülésével” létrejövő foglalkoztatás – esetén a támogatásból való kizárás alapját a munkaügyi (munkavédelmi, mulasztási) bírságot kiszabó határozat jogerőre emelkedése és végrehajthatóvá válása, majd a munkáltatónak és a jogsértésnek az OMMF nyilvántartása alapján történő nyilvánosságra hozatala teremti meg. 

Az előterjesztés a munkaügyi jogsértések két legsúlyosabb formájához, a fekete foglalkoztatás esetén megvalósuló, 

· a foglalkoztatási jogviszony létesítéséhez szükséges jognyilatkozatok alakszerűségére vonatkozó rendelkezések megsértéséhez (munkaszerződés kötésének elmulasztása), valamint 

· a munkaviszony létesítésével összefüggő bejelentési kötelezettség [az adózás rendjéről szóló 2003. évi XCII. törvény 16. § (4) bekezdés a) pont] elmulasztásához

köti az állami támogatásokból és a közbeszerzési eljárásban való részvételből való kizárást, mint hátrányos jogkövetkezményt. Ezen belül is különböztet aszerint, hogy a munkaszerződés kötésének elmulasztásához kapcsolódik-e - a munkavállaló szociális biztonságát sértő – a munkáltatói bejelentési kötelezettség elmulasztása, vagy sem.  Ezzel lényegében jelentősen leszűkíti azt a jogsértés-kört, amely automatikusan megalapozza az állami támogatásokból és a közbeszerzési eljárásból való kizárást. 

Ezzel szemben a kevésbé súlyos jogsértések esetében lehetőséget kell teremteni a jogsértést elkövető munkáltatónak arra, hogy a jogszerű állapotot meghatározott időszakon belül helyreállítsa. Amennyiben ez megtörténik, a munkaügyi (munkavédelmi-, adó-) hatóságok nyilvántartásában megjelenő „első” jogsértéseket a hatóságok nem hozzák nyilvánosságra. 

1.2. Különbségtétel ismétlődés szerint

Amennyiben azonban a kevésbé súlyos jogsértést megállapító határozat jogerőre emelkedésétől számított két éven belül lefolytatott ellenőrzés (utóellenőrzés vagy ismételt hatósági ellenőrzés) során a hatóság ismételten megállapítja ugyanannak a jogsértésnek az elkövetését (a munkáltató nem szüntette meg a jogellenes állapotot vagy újra elkövette ugyanazt a jogsértést), az ismételt jogsértés a hatóság nyilvántartásába bekerül és a munkáltató az állami támogatásokból, illetve a közbeszerzési eljárásban való részvétel lehetőségéből is ki lesz zárva. Ez utóbbi esetben a kizárás kezdő időpontja az „ismételt” munkaügyi (munkavédelmi-, adó-) ellenőrzés alapján meghozott határozat jogerőre emelkedésének, illetőleg végrehajthatóvá válásának időpontja. 

Ilyen, az ismételt elkövetés esetében kizárással járó jogsértéstípusokat a 2.2. pontban soroltuk fel.

2. A felülvizsgálat eredményeképpen létrejövő jogsértéscsoportok, és az azokhoz kapcsolódó jogkövetkezmények

A felülvizsgálat alapján alapvetően három olyan jogsértéscsoportot különböztetünk meg, amelyhez hátrányos jogkövetkezmény kapcsolódik. 

2.1. A legsúlyosabbnak tartott jogsértések esetében kötelező a munkaügyi bírság kiszabása, illetve külföldinek Magyarországon engedély nélkül történő foglalkoztatása esetén a Munkaerőpiaci Alapba történő befizetésre való kötelezés, ennek következtében ezek már első alkalommal az állami támogatásokból, (közbeszerzésekből) való kizárást eredményezik. 

Ezek a következők:

a) a foglalkoztatásra irányuló jogviszony létesítéséhez szükséges jognyilatkozatok alakszerűségére vonatkozó szabályok megsértése közül a munkaszerződés kötésének az elmulasztása és ezzel egyidejűleg a munkaviszony létesítésére vonatkozó munkáltatói bejelentési kötelezettség elmulasztása, továbbá a munkaviszony tartalmának meg nem felelő „színlelt” szerződés kötése (fekete + színlelt foglalkoztatás),
b) a külön jogszabályban foglalt, a munkaviszony létesítésével összefüggő bejelentési kötelezettség önmagában történő elmulasztása (munkaügyi és adóhatósági eljárásban), ha a bejelentési kötelezettségét a munkáltató az ellenőrzés megkezdéséig a foglalkoztatás teljes időtartamát lefedően nem pótolta.
2.2. A közepesen súlyosnak tartott jogsértések, amelyeknél minden esetben kötelező a munkaügyi bírság kiszabása (hatóság mérlegelési jogköre nem áll fenn áll a bírság alkalmazása tekintetében), vagy az államnak jelentős érdeke fűződik a jogsértéssel okozott kár munkáltató általi önkéntes reparálásához

Ezekben az esetekben az elkövetett jogsértés első alkalommal nem eredményezi az állami támogatásokból (közbeszerzési eljárásból) való kizárást. Első alkalommal a hatóság megállapítja a jogsértés elkövetését, ekkor mérlegelési jogkörben alkalmazhat bírságot (de ez nem kötelező), és kötelezi a munkáltatót a szabályok betartására. A jogsértés elkövetésének ténye és az azzal kapcsolatos adatok bekerülnek a hatóság nyilvántartásába, azonban az első elkövetés tényét és az azzal kapcsolatos adatokat a hatóság a honlapján nem hozza nyilvánosságra. Amennyiben azonban ugyanazt a jogsértést a munkáltató két éven belül ismételten elköveti, az új, jogerős és végrehajtható határozattal megállapított jogsértést (valamint az arra vonatkozó adatokat) a hatóság a honlapján már nyilvánosságra hozza, ami az állami támogatásból és a közbeszerzési eljárásból való kizárást megalapozza. Az ismételt jogsértést akár utóellenőrzés, akár az OMMF által hivatalból vagy kérelemre lefolytatott új ellenőrzés is megállapíthatja. Az ismételt jogsértésre tekintettel az állami támogatásokból, illetve a közbeszerzési eljárásokból való kizárás kezdő időpontja az ismételt jogsértést megállapító közigazgatási határozat végrehajthatóvá válásának időpontja.    

Az e csoportba tartozó jogsértések a következők:

a) a munkaidő-nyilvántartás vezetésére vonatkozó kötelezettség megsértése, illetve a hatóság megtévesztésére alkalmas „kettős” nyilvántartás vezetése,

b) munkavédelmi jogsértések, ha azt a munkavédelmi hatóság a minimálbér tízszeresét elérő munkavédelmi bírsággal sújtotta,


c) jogszabályban vagy kollektív szerződésben – ideértve a miniszter által az ágazatra, alágazatra kiterjesztett kollektív szerződést is – megállapított munkabér összegére, valamint a munkabér védelmére vonatkozó rendelkezések megsértése, ha a jogsértés legalább a munkáltatónak az ellenőrzéssel érintett telephelyén foglalkoztatott munkavállalóinak legalább 20 %-át érinti (a felszámolási eljárás kivételével),


d) a munkavállalók gazdasági és társadalmi érdekei védelme céljából szakszervezet szervezését biztosító alapjogának megsértése (a szakszervezet létrejöttének akadályozása), és a választott szakszervezeti tisztséget betöltő munkavállalónak, az üzemi és a közalkalmazotti tanács tagjának vagy a munkavédelmi képviselőnek a munkajogi védelme tekintetében a Munka Törvénykönyve 28. §-ának (1) bekezdésében meghatározott munkáltatói kötelezettséget elmulasztása
e) a munkáltató hatósági nyilvántartásba vétel hiányában folytat munkaerő-kölcsönzésre irányuló tevékenységet, vagy kölcsönbeadóként úgy folytat jogellenes munkaerő-kölcsönzést, hogy a kölcsönzött munkavállalókkal nem köt munkaszerződést

f) külföldi Magyarországon engedélyköteles foglalkoztatása esetén  az engedély megkérésére vonatkozó kötelezettség munkáltató általi elmulasztása.

2.3. A 2.2. pontban nevesített esetekhez képest enyhébbnek tartott jogsértések, amelyek esetében megengedett a hatóság részére, hogy mérlegelje a bírság kiszabásának szükségességét, és a mérlegelési jogkörben meghozott, bírságot kiszabó döntés következménye lesz az, hogy a jogsértés elkövetése az Áht. és a Kbt. szerinti hátrányos jogkövetkezménnyel jár.

E csoportba azok a jogsértések tartoznak, ahol a munkaügyi hatóságot, munkavédelmi hatóságot alapvetően mérlegelési jog illeti meg atekintetben, hogy a jogsértés súlyára, a jogsértéssel érintett munkavállalók létszámára, a jogsértéssel előidézett sérelem súlyára tekintettel kiszab-e munkaügyi, munkavédelmi bírságot. 

Amennyiben a munkaügyi (munkavédelmi) hatóság a jogsértést elkövető munkáltatóval szemben jogerős és végrehajtható határozattal az Áht-ben, illetőleg a Kbt-ben nevesített – az állami támogatásokból, illetve a közbeszerzési eljárásból való kizárást eredményező – jogsértés elkövetése miatt bírságot szabott ki, ennek jogkövetkezménye az lesz, hogy a jogsértés bekerül a hatóság nyilvántartásába. A nyilvántartásba bekerült adatokat az OMMF honlapján akkor kell nyilvánosságra hozni, ha a munkáltató ugyanazt a jogsértés elkövetését egy ismételt, vagy új munkaügyi ellenőrzés során két éven belül jogerőre emelkedett határozatával ismét megállapította, függetlenül attól, hogy az ismételt, azonos jogsértést (is) megállapító határozattal bírságot szabott-e ki. Ezáltal a munkáltatót két évre ki kell zárni az állami támogatásokból, illetve ajánlattevőként vagy alvállalkozóként a munkáltató nem tud közbeszerzési eljárásban indulni.

Amennyiben a hatóság olyan jogsértést állapít meg a munkáltatónál, amelyet az Áht. és a Kbt. az állami támogatásokból, illetve a közbeszerzési eljárásból való kizárással sújt, azonban a munkaügyi (munkavédelmi) hatóság a jogsértést elkövető munkáltatóval szemben jogerős és végrehajtható határozattal nem szab ki munkaügyi (munkavédelmi) bírságot szab ki, ennek jogkövetkezménye az lesz, hogy a munkáltató, illetve az elkövetett jogsértés bekerül ugyan a munkaügyi (munkavédelmi) hatóság nyilvántartásába, azonban ez nem jár együtt az állami támogatásokból, közbeszerzési eljárásból való kizárással. Kérdésként vetődik fel, hogy mely közigazgatási határozatot kell az „első” jogsértést megállapító határozatnak tekinteni, ehhez képest az ismételt jogsértés elkövetése szempontjából figyelembe veendő két éves időtartamot mikortól kell számítani. „Első” jogsértésként a bírságot kiszabó közigazgatási határozatot kell-e figyelembe venni, vagy a jogsértést megállapító, de bírságot nem alkalmazó közigazgatási határozat is mérvadó? Tekintettel arra, hogy az új koncepció arra az alapra helyezkedik, miszerint csak a bírságot kiszabó közigazgatási határozattal megállapított jogsértéseket tekinti olyan súlyúnak, amely megalapozhatja az állami támogatásokból és a közbeszerzési eljárásból való kizárást, e jogsértéscsoporton belül az „első” jogsértés – amikortól az „ismétlés” két éves időszakát számítani kell - csak olyan jogsértés lehet, amelyet az érintett hatóságok bírsággal szankcionáltak. Az e jogsértéscsoportba tartozó, mérlegelési jogkörben bírsággal sújtott jogsértés két éven belüli ismételt elkövetése – függetlenül attól, hogy az ismételt, azonos jogsértést (is) megállapító határozattal bírságot szabott-e ki – megalapozza a támogatásokból és a közbeszerzési eljárásból való kizárást.
E jogsértés-csoportba a következő jogsértések tartoznak:

a) a választott szakszervezeti tisztséget betöltő munkavállalónak, az üzemi és a közalkalmazotti tanács tagjának vagy a munkavédelmi képviselőnek a munkajogi védelmével kapcsolatos, a 2.2. pontban nem szereplő egyéb jogsértések (pl. a munkaidő-kedvezményre vonatkozó szabályok megsértése vagy a szakszervezet számára a működéséhez szükséges infrastruktúra biztosításával kapcsolatos jogsértések) 

b) a jogszabályban, kollektív szerződésben vagy a miniszter által az ágazatra, alágazatra kiterjesztett kollektív szerződésben megállapított munkabér mértékére, valamint a munkabér védelmére vonatkozó rendelkezések munkáltató általi megsértése, ha az nem érintette a munkáltató ellenőrzéssel érintett telephelyén foglalkoztatott munkavállalók legalább húsz százalékát
c) munkavédelmi jogsértés elkövetése, ha azt a munkavédelmi hatóság a minimálbér tízszeresét el nem érő munkavédelmi bírsággal sújtotta vagy munkavédelmi bírságot nem alkalmazott

3. Az Áht. 15. §-a kiegészül egyéb, olyan súlyosnak tekintendő jogsértésekkel, amelyek elkövetése miatt a munkáltató nem vehet igénybe állami támogatást. Ilyen jogsértés a jelenleg hatályos szabályozáshoz képest:

- munkaviszony létesítésének bejelentésével összefüggő bejelentési kötelezettség elmulasztása, 

- a külföldiek foglalkoztatásával összefüggő kötelezettségek súlyos megsértése, 

- a munkaidő-nyilvántartással kapcsolatos súlyos jogsértések elkövetése, 

- egyes, a munkaerő-kölcsönzéssel kapcsolatos jogsértések és 
- a súlyosabb munkavédelmi jogsértések. 
4. A tervezet a közbeszerzési eljárást lebonyolító és az állami támogatások nyújtásával foglalkozó szervek jogalkalmazásának egyszerűsítését, a jogszabályok könnyebb megértését kívánja elérni azáltal, hogy az Áht. és a Kbt. szabályait egymáshoz közelíti, egységesíti. Az egységesítés három fő kérdésben jelentkezik: 

4.1. A tervezet a közbeszerzési eljárásokban ajánlattevőként, illetve alvállalkozóként történő közreműködés, valamint az állami támogatásokból való részesülés szempontjából azonos feltételeket kíván állítani. Az IRM-mel lefolytatott előzetes szakmai egyeztetés alapján az a fajsúlyos koncepcionális kérdés merül fel, miszerint célszerű-e, illetve az állami gazdaságpolitika oldaláról szükséges-e azonos feltételeket állítani. Miután az európai uniós szabályozási követelmények alapján az Európai Unió tagállamaiban bejegyezet vállalkozások az Európai Gazdasági Térség teljes területén indulhatnak közbeszerzési eljárásban, az olyan, külföldi székhellyel rendelkező vállalkozások esetében, amelyek Magyarországon még nem rendelkeznek telephellyel, a rendezett munkaügyi kapcsolatok követelménye nem értelmezhető. Ezért a Magyarországon működő vállalkozások a Magyarországon kiírt közbeszerzési eljárásokban – amennyiben jogsértést követtek el – hátrányosabb helyzetbe kerülnek, mivel ki lesznek zárva a közbeszerzési eljárásban való indulás lehetőségéből Ezért döntést szükséges hozni abban a kérdésben, hogy ténylegesen szükséges-e egységesíteni a Kbt. és az Áht. szabályrendszerét.

4.2. Az előterjesztés egységesen két évben állapítja meg a jogsértésekhez fűződő jogkövetkezmények időbeli kihatását, mely a Kbt. esetében sokkal kedvezőbb lesz, mint a jelenleg hatályos szabályok szerinti 5 éves időtartam..

4.3. Az előterjesztésben foglalt szabályok alapján a jövőben a bányafelügyelet munkaügyi ellenőrzési hatáskörébe tartozó, munkaügyi jogsértést elkövető munkáltatókat, és az általuk elkövetett jogsértéseket is nyilvánosságra kell hozni (a bányafelügyelet honlapján). Ezáltal a rendezett munkaügyi kapcsolatok teljesülése szempontjából jelenleg nem vizsgált munkáltatóknak is teljesítenie kell az Áht-ben, illetve a Kbt-ben foglalt feltételeket ahhoz, hogy állami támogatásban részesülhessenek, vagy közbeszerzési eljárásban ajánlattevőként vagy alvállalkozóként részt vehessenek. 
5. Lényegesen változik a rendszer abban a tekintetben is, hogy a közbeszerzésekből, valamint az állami támogatásokból való kizárás alapját a jogsértés elkövetése és az ahhoz kapcsolódóan kiszabott bírság (vagy más pénzügyi szankció) képezi majd. Annak érdekében, hogy a hatóság eljárásának objektivitása, elfogulatlan volta biztosítható legyen, meghatározásra kerül a munkaügyi ellenőrzésről szóló 1996. évi LXXV. törvényben, hogy mely jogsértés-típusok esetén kötelező munkaügyi bírság kiszabására javaslatot tenni, illetve munkaügyi bírságot kiszabni, szűkítve ezzel a munkaügyi felügyelők, illetve a munkaügyi felügyelőségek igazgatóinak jelenleg korlátlan mérlegelési jogkörét. Az adóhatóság által ellenőrzött, a munkaviszony létesítésére vonatkozó munkáltatói bejelentési kötelezettség szempontjából az adózás rendjéről szóló 2003. évi XCII. törvény [Art.] mulasztási bírságra vonatkozó rendelkezései jelenleg mérlegelési jogkört biztosítanak az adóhatóságnak atekintetben, hogy a munkaviszony bejelentését elmulasztó vagy késedelmesen teljesítő munkáltatót az adóhatóság mulasztási bírság megfizetésére kötelezi-e*. 

Megfontolás tárgyává érdemes tenni, hogy a Met. tervezett kötelező bírságkiszabási szabálya mellett az adóhatóság számára is törvényi rendelkezés írja elő a mulasztási bíráság kötelező alkalmazását.

6. A munkaviszony létesítésével összefüggő munkáltatói bejelentési kötelezettség elmulasztása súlyosan sérti a munkavállalók szociális biztonságát. A bejelentési kötelezettség elmulasztását a Kbt. eddig is az eljárásból való kizárással sújtotta; e jogsértés elkövetése a jövőben az előterjesztés szerint az állami támogatásokból való kizárást is eredményezni fogja, feltéve, hogy a hatósági ellenőrzés megkezdéséig a munkáltató a bejelentési kötelezettségének a foglalkoztatás tényleges, teljes időtartamát „lefedően” pótlólag nem tett eleget. Tekintettel arra, hogy a bejelentési kötelezettség munkáltatók részéről való teljesítését nem csak a munkaügyi hatóság, hanem az adóhatóság is vizsgálja, e jogsértés elkövetését abban az esetben is szankcionálni indokolt a Kbt-ben és az Áht-ben, ha a bejelentési kötelezettség elmulasztását az adóhatóság állapította meg. Ennek érdekében szükséges az adóhatóság honlapján nyilvánosságra hozni az ilyen jogsértést elkövető munkáltatókat, melynek érdekében indokolt az Art. módosítása. A PM-mel való egyeztetés során felmerült annak a lehetősége, hogy az adótörvények módosításáról szóló PM előterjesztés szerint az adóhatóság a jövőben köteles lenne átadni az OMMF részére azon közigazgatási határozatokat, amelyek az adóalanynál a jogviszony létesítésére vonatkozó bejelentési kötelezettség elmulasztását megállapította. Önmagában ez a szabály azonban nem elegendő ahhoz, hogy az adóhatóság „mentesülhessen” az alól, hogy nyilvántartsa az ilyen jogsértéseket. Ezen túlmenően a közigazgatási határozat formában átadott adatokat az OMMF nem kezelheti a saját nyilvántartásában, hiszen a saját nyilvántartása kizárólag csak a jogszabály által hatáskörében utalt, az OMMF által lefolytatott ellenőrzések alapján megállapított jogsértéseket tartalmazhatja. 
7. Az előterjesztés javaslatot tesz annak egyértelmű meghatározására, hogy az Áht. 15. §-a alapján mely időpontot kell a támogatás igénylése időpontjának tekinteni, illetve hogy  a támogatást nyújtó szervnek mely időpontig kell vizsgálnia a rendezett munkaügyi kapcsolatok feltételeinek teljesülését, figyelemmel arra, hogy a támogatás iránti kérelem benyújtásának, a támogatás megállapításáról szóló döntésnek, a támogatási szerződés megkötésének, illetve a támogatás folyósításának az időpontja ténylegesen elválik egymástól.

7.) Az előterjesztés – a rendezett munkaügyi kapcsolatok követelményét érintő szabályozáson túlmenően tartalmazza a Munka Törvénykönyvéről szóló 1992. évi XXII. törvény [Mt.] egyes munkaidő-szervezést érintő szabályainak (a napi munkaidő és a rendkívüli munka adott évben fel nem használt részének ”munkaidőkeret-szerű” átvitele 2011. december 31-ig terjedő időszakra) módosítását is, amelynek bevezetése a gazdasági válsághelyzetre tekintettel szükséges. A módosított Mt-szabályok határozott időtartamig, a gazdasági helyzet stabilizálódásáig – a törvényjavaslat szerint 2011. december 31-ig – maradnak hatályban.

8.) Folyamatban van az Új Magyarország Fejlesztési Terv Társadalmi Megújulás Operatív Program keretében "Képzéssel kombinált munkaidő-csökkentés a munkahelyek megőrzése érdekében" elnevezésű program indítása. Ennek érdekében szükséges módosítani a foglalkoztatás elősegítéséről és a munkanélküliek ellátásáról szóló 1991. évi IV. törvényt is.
II. Az államháztartásról szóló 1992. évi XXXVIII. törvény módosítása

Az előterjesztés pontosítja és egységesíti a rendezett munkaügyi kapcsolatok követelményrendszerét az államháztartásról szóló 1992. évi XXXVIII. törvényben, szélesebb értelemben értelmezve a „munkaügyi kapcsolatok” fogalmát. Ennek megfelelően megszünteti a rendezett munkaügyi kapcsolatok általános és különös feltételei közötti kettősséget, egységes feltételrendszert állítva. Az előterjezstés a súlyos munkaügyi jogsértéseket tekinti a központi költségvetésből és az elkülönített állami pénzalapokból történő támogatások nyújtásából való kizárást eredményező körülménynek. Az Áht-ben korábban nevesített – az állami támogatásokból való kizárást eredményező – jogsértések köre részben kibővül: a munkaviszony létesítésének bejelentésével összefüggő bejelentési kötelezettség elmulasztásával, a külföldi munkavállaló munkavállalási engedélyének megkérésére vonatkozó munkáltatói kötelezettség elmulasztásával, a munkaidő-nyilvántartással kapcsolatos súlyos jogsértések elkövetésével, továbbá egyes, munkaerő-kölcsönzéssel kapcsolatos, valamint a súlyosabb munkavédelmi jogsértésekkel. 

A kizárást eredményező jogsértések köre másrészt szűkül, fő szabály szerint alapvetően azon jogsértések kerülnek ki a rendezett munkaügyi kapcsolatok követelménye köréből, amelynek ellenőrzésére a munkaügyi hatóság, vagy más, a munkaügyi szabályok betartását ellenőrizni hivatott hatóság hatásköre nem terjed ki. Ebből következően elhagyásra kerül az Áht. 15. §-ának (9) bekezdésében korábban szereplő jogsértések egy része, másrészt elhagyásra kerül a rendezett munkaügyi kapcsolatok követelményei köréből az egyenlő bánásmód szabályainak megtartására, valamint az európai üzemi tanács létrehozásáról, illetve a munkavállalók tájékoztatását és a velük való konzultációt szolgáló eljárás kialakításáról szóló törvény 21. §-ában foglalt rendelkezések megtartására vonatkozó feltétel. A munka- és pihenőidőre, valamint a rendkívüli munkavégzésre vonatkozó szabályok munkáltató általi megsértése pedig csak akkor eredményezi a támogatásokból való kizárást, ha azt a munkáltató fiatal munkavállalóval, terhes nővel vagy gyermekét egyedül nevelő szülővel, vagy egészségkárosító kockázatok között foglalkoztatott munkavállalóval szemben követi el.

Az előterjesztés új alapokra helyezi az Áht-ben és a Kbt-ben szereplő hátrányos jogkövetkezmény bekövetkezését; kizárólag a munkaügyi bírsággal – munkavédelmi jogsértés elkövetése esetében pedig a minimálbér tízszeres összegét meghaladó összegű munkavédelmi bírsággal – vagy a Munkaerőpiaci Alapba történő befizetéssel kötelezett jogsértés nincs helye támogatás nyújtásának.

Az előterjesztés egyértelművé teszi, miszerint az Áht. 15. §-ának alkalmazásában mely időpontot kell a támogatás igénylése időpontjának tekinteni, illetve, hogy a támogatást nyújtó szervnek mely időpontig kell vizsgálnia a rendezett munkaügyi kapcsolatok feltételeinek teljesülését. A támogatás iránti kérelem benyújtásának, a támogatás megállapításáról szóló döntésnek, a támogatási szerződés megkötésének, illetve a támogatás folyósításának az időpontja ténylegesen elválik egymástól, ezért a jogalkalmazás során bizonytalanság volt érzékelhető annak megítélésében, hogy a támogatási döntés meghozatalát követően a munkaügyi hatóság honlapjára felkerülő jogsértések hogyan befolyásolják a támogatási szerződések megkötését, illetve a megkötött szerződések alapján a támogatások folyósítását.

A módosítás szerinti jogalkotói cél az, hogy a megkötött megállapodással (kötelezettségvállalással) lekötött támogatások folyósítását ne kelljen leállítani a támogatási szerződés megkötése után elkövetett jogsértések, illetve a jogsértéseket megállapító munkaügyi határozatoknak a támogatási szerződés megkötését követő jogerőre emelkedése és végrehajthatóvá válása miatt, tekintettel arra, hogy egy ilyen szabályozás a jogbiztonságot sértené, és megakadályozná az állam szempontjából fontos beruházások, az ahhoz kapcsolódó foglalkoztatás, vagy más – a közérdek szempontjából fontos – fejlesztés megvalósulását.

Az eddig hatályos szabályozás is azt a célt szolgálta, hogy a munkaügyi jogsértést elkövető munkáltatók két éves időszakot tekintve kerüljenek kizárásra az állami támogatásokból. Ez következett abból, hogy a támogatás igénylését megelőző két éves időszak lehetett a vizsgálat tárgya, másrészt abból is, hogy a támogatás visszakövetelésére csak akkor lehet sort keríteni, ha a támogatás igénylője a támogatás igénylésének időpontjában sem lehetett volna jogosult a támogatásra. A „jogalkalmazó jogot nem alkothat” elvből következően az Áht. 15. §-ának szabályait jelenleg sem lehet úgy értelmezni, hogy a támogatási megállapodás megkötését követően elkövetett, jogsértést jogerős és végrehajthatóvá vált döntéssel megállapított határozatok alapján vissza kellene vonni. Ugyanez vonatkozik az olyan jogsértésekre is, amelyeket a munkáltató ugyan a támogatási igénye benyújtását követően követett el, de a jogsértést megállapító határozat csak a támogatási megállapodás megkötését követően emelkedik jogerőre, válik végrehajthatóvá. Tekintettel azonban arra, hogy ezeknek a kérdéseknek az értelmezésével összefüggésben a jogalkalmazási gyakorlat során bizonytalanság volt érzékelhető, indokolt azokat az írott norma szintjén szabályozni.     

III. A közbeszerzésekről szóló 2003. évi CXXIX. törvény módosítása

Az előterjesztés módosítja a Kbt. 60. §-a (1) bekezdésének g) pontját, illetve – az új koncepciónak megfelelően – hatályon kívül helyezi a Kbt-ből az egyenlő bánásmód követelményére vonatkozó feltételt [Kbt. 60. § (1) bekezdés i) pontja]. A közbeszerzési eljárásban ajánlatevőként, illetve alvállalkozóként történő közreműködés egyes követelményeit a rendezett munkaügyi kapcsolatoknak az Áht. 15. §-ában meghatározott feltételekhez igazítja, egységesen két évben meghatározva a jogsértésekhez fűződő jogkövetkezmények időbeli kihatását.
IV. A munkaügyi ellenőrzésről szóló 1996. évi LXXV. törvény módosítása

A módosítás egyik fő célja az, hogy – figyelemmel arra, hogy az Áht. és a Kbt. szabályrendszere a munkaügyi (munkavédelmi), bírsággal sújtott, illetve a munkaviszony létesítésének bejelentésére vonatkozó kötelezettségeit megszegő munkáltatók esetében az adójogi szankcióval (mulasztási bírság, késedelmi pótlék) érintett munkáltatókat zárja ki az állami támogatásokból, illetőleg a közbeszerzési eljárásban való részvétel lehetőségéből – biztosítsa az objektív eljárást a munkaügyi szabályok betartásának ellenőrzését végző hatóságok részéről. 

A munkaügyi bírság kiszabása jelenleg a munkaügyi hatóság illetékes szerve igazgatójának hatáskörébe tartozik. A munkaügyi felügyelő a bírság kiszabására javaslatot tehet, jogszabály azonban nem rendezi, hogy a bírság kiszabására milyen esetekben vagy milyen jogsértéstípus esetében kötelező javaslatot tenni. A munkaügyi felügyelő tehát nagyon széles körű mérlegelési jogkörrel rendelkezik abban a kérdésben, hogy munkaügyi bírság kiszabására javaslatot tesz-e. A munkaügyi felügyelőség vezetőjét is széles (diszkrecionális) jogkör illeti meg a munkaügyi bírság kiszabásának kérdésében; bírság kiszabásáról rendelkezhet abban az esetben is, ha a felügyelő bírság kiszabására nem tett javaslatot, de bírság kiszabására irányuló javaslat esetében is dönthet úgy, hogy a jogsértést elkövető munkáltató nem sújtja bírsággal.

Annak érdekében, hogy a támogatásokhoz való hozzájutás, illetve a közbeszerzési eljárásban az állami megrendelések elnyerése során a szubjektív tényező ne érvényesülhessen, a Javaslat a Met. szabályait úgy módosítja, hogy, nem hagy mérlegelési lehetőséget a hatóság, illetve a hatóság nevében eljáró köztisztviselő számára abban a kérdésben, hogy milyen esetekben kell bírság kiszabására javaslatot tennie, illetve bírságot kiszabnia. 
A Met. módosítása másik oldalról a munkaügyi hatóság által vezett, a Met. 8/C. §-a szerinti nyilvántartást, és a nyilvántartásból nyilvánosságra hozott adatok körét érinti. A hatóság nyilvántartása továbbra is a munkaügyi jogsértéseket elkövető valamennyi munkáltatót, illetve valamennyi jogsértést tartalmazni fogja, azonban a nyilvántartásból csak azon munkáltatók és az általuk elkövetett jogsértésekre vonatkozó adatok nyilvánosságra hozatala fog megtörténni, akik, illetve amelyek az állami támogatásokból, illetve a közbeszerzésekből való kizárást eredményezik. E módosítás egyszerűsíti az ajánlatkérők, valamint a támogatást nyújtó szervek eljárását, hiszen az OMMF honlapján megjelentetett adatok már csak a „kizárt” munkáltatók adatait jelennek meg. A nyilvántartásra, illetve az abban szereplő adatokra vonatkozó rendelkezések másrészt a nyilvántartás céljára is tartalmaz pontosító rendelkezéseket. Miután a 2006. év őszétől  a rendezett munkaügyi kapcsolatok hatósági bizonyítvánnyal történő igazolásának rendszerét felváltotta a jogsértést elkövetőknek a hatóság honlapján történő nyilvános közzététele, és a közbeszerzési eljárást lefolytatók, illetve az állami támogatásokkal összefüggésben eljáró szervek a saját eljárásukban ezen nyilvánosságra hozott adatokhoz közvetlenül hozzáférhetnek, a Met. 8/C. §-ának felvezető szövegében már nem a rendezett munkaügyi kapcsolatok feltételeinek más szervek előtti eljárásban történő igazolását, hanem a nyilvántartás adatainak a más szervek előtti eljárásban történő felhasználását indokolt szerepeltetni.

Az előterjesztés – koherens módon igazodva az Áht. és a Kbt. szabályainak módosításához –  a Met. módosításában is átvezeti, hogy a munkaügyi hatóság nyilvántartásában szereplő adatok az annak alapjául szolgáló határozat jogerőre emelkedésétől számított két év elteltével kerülnek törlésre. Pontosítja, illetve kiegészíti egyben az előterjesztés a hatósági nyilvántartás adattartalmát, figyelemmel a másodfokú határozatok bírósági felülvizsgálatával kapcsolatos lényegi kérdésekre (közigazgatási határozat bírósági felülvizsgálata iránti kereset benyújtása, a közigazgatási határozat végrehajtásának felfüggesztése, a közigazgatási határozat hatályon kívül helyezése és új eljárás elrendelése, a közigazgatási határozat hatályon kívül helyezése mellett a közigazgatási eljárást megszüntetése).

Az előterjesztő erre az esetre nézve olyan szabályozást javasol megfogalmazni, miszerint a végrehajthatóság – a jogrendszerben egységesen – a közigazgatási hatósági eljárás és szolgáltatás általános szabályairól szóló 2004. évi CXL. törvény szabályai szerinti időpontban (a másodfokú határozat közlésének időpontjában, illetőleg, ha az eljárás egyfokú,  e határozat elleni jogorvoslatra nyitva álló határidő leteltéhez kötötten) áll be. Amennyiben a munkaügyi hatóság határozatának bírósági felülvizsgálata során a bíróság a fél határozat végrehajtása felfüggesztésére vonatkozó kérelmének helyt ad, továbbá abban az esetben, ha a bíróság jogerős határozatával a közigazgatási határozat hatályon kívül helyezéséről, illetve új eljárás elrendeléséről rendelkezik vagy a közigazgatási határozat hatályon kívül helyezése mellett a közigazgatási eljárást megszünteti - a munkaügyi hatóság köteles a bíróság döntéséről való tudomásszerzést követő napon intézkedni a honlapján megjelentetett adatok eltávolításáról is köteles gondoskodni.”

V. A munkavédelemről szóló 1993. évi XCIII. törvény módosítása  

A munkavédelemről szóló 1993. évi XCIII. törvény [Mvt.] szabályainak betartása szoros értelemben véve ugyan nem a munkaügyi kapcsolatokhoz, illetve azok rendezettségéhez kapcsolódik, azonban nagyon fontos szerepet tölt be a munkaviszonyból fakadó jogok és kötelezettségek oldaláról. A munkáltató köteles a munka egészséget nem veszélyeztető, biztonságos végzése feltételeit biztosítani, ennek érdekében köteles az Mvt-ben és végrehajtási rendeleteiben foglalt szabályokat betartani. A munkavédelmi hatósági feladatokat ellátó szervek a munkavállalók munkahelyi biztonsága és egészségének védelme érdekében a megelőzés területén számtalan eszközzel élnek (oktatás, felvilágosítás, hatósági ellenőrzés, ennek során a jogszabályok betartására vonatkozó figyelemfelhívás, szükség esetén szankcionálás).

A munkavédelmi szabályok fokozottabb betartására ösztönözhet munkaügyi ellenőrzés területén már megvalósult szabályozás, mely alapján a meghatározott jogsértéstípusokat elkövető munkáltatók nem részesülhetnek a központi költségvetésből és az elkülönített pénzalapokból támogatásban, illetve állami megrendelésekben. A munkavédelem területén azonban a kirívó munkavédelmi jogsértések köre nehezen meghatározható, a jogsértések bármelyike súlyos munkabalesethez, illetve foglalkozási megbetegedéshez vezethet. Ezért nem lehetséges a munkavédelmi jogsértések között súlyossági sorrendet felállítani, azok közül néhányat – mind súlyosabbat – kiemelni.

Ezért az előterjesztő abból indul ki, hogy a mindenkori legkisebb munkabér (minimálbér) tízszeres összegét elérő munkavédelmi bírsággal sújtott jogsértéseket kell olyannak tekinteni, amelyek az állami támogatásokból, és a közbeszerzésekből való kizárást eredményezik. A munkavédelmi hatóság gyakorlata alapján az ilyen nagyságrendű bírság olyan mértékű veszélyeztetését szankcionál, amely esetében már megvalósul a munkavállalók súlyos és közvetlen veszélyeztetése.

A munkavédelmi bírság összege jelenleg ötvenezer forinttól tízmillió forintig terjedhet. 2008 első hét hónapjában a munkavédelmi hatóság összesen 2 063 esetben került sor bírság kiszabására. A kiszabott munkavédelmi bírság kb. 10 %-a (azaz 193 bírságkiszabás) haladta meg a hatszázezer forintos összeget. A bírságolási gyakorlat elemzésével megállapítható, hogy a hatszázezer forintot meghaladó bírsággal érintett munkáltatói körben és jogsértések között már szerepelnek a súlyos veszélyeztetést jelentő esetek, amelyek nem csak a nagyvállalatokat, hanem a kis- és középvállalkozásokat is érintik. A munkavállalókat különösen veszélyeztető és a legsúlyosabb, jelentős mértékű munkavédelmi hatósági szankciót megalapozó jogsértések (többnyire a kockázatértékelés, a munkavégzés-összehangolási kötelezettség elmulasztása, a munkaköri alkalmassági vizsgálat elmulasztása, halálos munkabaleseteket előidéző munkáltatói felelősség stb.) esetében indokolt a munkavédelmi szankciók mellett egyéb, jogszabályban biztosított eszközökkel is ösztönözni a munkáltatókat a munkavédelmi szabályok betartására.

Az állami támogatásokból és a közbeszerzésekből való kizárást eredményező jogsértések körének munkavédelmi jogsértésekkel való kibővítése szükségszerűvé teszi az Mvt módosítását, a munkavédelmi nyilvántartásnak meghatározott, a rendezett munkaügyi kapcsolatok ellenőrzése érdekében történő létrehozását, adattartalmának meghatározását, valamint az abból nyilvánosságra hozható adatok körének pontosan körülírt, célhoz kötött meghatározását, hasonlóan a Met-ben megvalósított szabályozáshoz.

Kétségtelen, hogy az állami támogatásokból és a közbeszerzésekből való kizárás munkaügyi bírsághoz kötése – a jelenlegi, a munkavédelmi felügyelő és a hatóság vezetője számára az Mvt-ben biztosított diszkrecionális, korlátlan mérlegelést engedő rendszer mellett – nem biztosítja a „szubjektív tényező” kiküszöbölését. Az munkavédelmi területen így a rendszer objektivitása nem biztosítható sem a munkavédelmi ellenőrzések lefolytatása során, sem az arra épülő támogatási, illetve közbeszerzési ügyek elbírálása során. Az előterjesztésről hozandó döntés meghozatala során ezt mérlegelni szükséges.

VI. Az egyenlő bánásmódról és az esélyegyenlőség előmozdításáról szóló 2003. évi CXXV. törvény módosítása
A módosítás hatályon kívül helyezi mind a Kbt-ből, mind az Áht-ből az egyenlő bánásmód követelményére vonatkozó feltételt [Kbt. 60. § (1) bekezdés i) pontja, Áht. 15. § (9) bekezdés a) pontja]. Az új koncepció alapján a kisebb súlyúnak tekintett jogsértések nem képezik alapját a központi költségvetésből és az elkülönített állami pénzalapokból folyósítható támogatásokból, valamint az állami megrendelésekből való kizárásnak, ezért indokolt hatályon kívül helyezni az Ebtv. 17/A.- §-t is. Ehhez igazoldóan rendelkezni szükséges arról is, hogy az Egyenlő Bánásmód Hatóság nyilvántartásában szereplő adatokat, illetve a nyilvántartás alapján nyilvánosságra hozott adatokat törölni kell. 

VII.  Az adózás rendjéről szóló 2003. évi XCII. törvény módosítása

A munkaviszony létesítésével összefüggő munkáltatói bejelentési kötelezettség elmulasztása súlyosan sérti a munkavállalók szociális biztonságát. A bejelentési kötelezettség elmulasztását a Kbt. eddig is a közbeszerzési eljárásból való kizárással sújtotta; e jogsértés elkövetése a jövőben az előterjesztés szerint az állami támogatásokból való kizárást is eredményezni fogja. Emellett – tekintettel arra, hogy a bejelentési kötelezettség munkáltatók részéről való teljesítését nem csak a munkaügyi hatóság, hanem az adóhatóság is vizsgálja - e jogsértés elkövetését abban az esetben is szankcionálni indokolt a Kbt-ben és az Áht-ben, ha a bejelentési kötelezettség elmulasztását nem a munkaügyi hatóság, hanem az adóhatóság állapította meg. Ennek érdekében szükséges az adóhatóság honlapján nyilvánosságra hozni az ilyen jogsértést elkövető munkáltatókat, melynek érdekében az előterjesztés javaslatot tesz az Art. módosítására. 

Ezen túlmenően a különböző hatóságok eljárásának „összehangolása” érdekében az előterjesztés arra tesz javaslatot, hogy az Art. 172. §-ának a mulasztási bírság kiszabására vonatkozó rendelkezései – hasonlóan a Met. szabályaihoz – fő szabály szerint kötelezően írják elő az adóhatóság számára a mulasztási bírság kiszabását. Ez a Magyarországon komoly problémaként ismert „fekete foglalkoztatás” visszaszorítása, a generális prevenció elérése érdekében szükséges intézkedésként értékelhető. Természetesen abban az esetben, amikor 

- az adózó, illetve intézkedő képviselője, alkalmazottja, tagja vagy megbízottja az adott helyzetben a tőle elvárható körültekintéssel járt-e el a munkaviszony bejelentése érdekében, vagy 

- amikor az adózó ugyan késedelmesen, de az adóellenőrzés megkezdésének időpontjáig a tényleges foglalkoztatás teljes időtartamát „lefedően” utólag bejelentette a munkavállalót, 

a körülmények mérlegelése alapján lehetőség van a bírság kiszabásának mellőzésére is.
VIII. A bányászatról szóló 1993. évi XLVIII. törvény módosítása

A rendezett munkaügyi kapcsolatok követelményét erősítendő teljessé válik a jogrendszer abban a tekintetben is, hogy a bányafelügyelet munkaügyi ellenőrzési hatáskörébe tartozó, munkaügyi jogsértést elkövető munkáltatókat, és az általuk elkövetett jogsértéseket a bányafelügyelet honlapján közzé kell tenni. Ezáltal a központi költségvetésből, illetve az elkülönített állami pénzalapokból támogatást nyújtó szervek - a bányatörvény hatálya alá tartozó támogatást igénylők tekintetében is – ellenőrizni tudják a rendezett munkaügyi kapcsolatok Áht-beli követelményeinek teljesülését.     

IX. A Munka Törvénykönyvéről szóló 1992. évi XXII. törvény módosítása

Az Mt. módosítására az előterjesztés a rendezett munkaügyi kapcsolatok követelményétől függetlenül tesz javaslatot. A módosítások célja a jelenlegi gazdasági helyzet által indokolt változások átmeneti időtartamra történő bevezetése, amely alapvetően a munkáltatóknak a megváltozott gazdasági helyzethez történő alkalmazkodását, a rugalmasabb munkaszervezést, ezáltal közvetve a munkahelyek megőrzését segíti elő a következő eszközökkel:

1. Az Európai Parlament és a Tanács 2003. november 4-i a munkaidő-szervezés egyes szempontjairól szóló 2003/88/EK irányelve általában megengedi a négyhavi munkaidőkeret alkalmazását. Jelenleg a munkáltató háromhavi munkaidőkeretet határozhat meg egyoldalúan, idénymunka esetén van lehetőség négyhavi munkaidőkeret megállapítására a munkáltató által. 

Az uniós szabályozás adta kereteken belül a rugalmas foglalkoztatás biztosítása érdekében az előterjesztés lehetővé tenné a munkáltató egyoldalú döntése alapján a négyhavi munkaidőkeret alkalmazását.

2. Az Mt. 123. §-ának (3) bekezdése
 helyébe lépő rendelkezés szerint nem indokolt kötelező pihenőidő kiadása abban az esetben, ha a készenlét alatt munkavégzés nem történt, vagyis a munkavállaló a készenlét teljesítése alatt pihenhetett. A tervezett szabály a meglévő gyakorlatot emeli be az Mt-be. Ugyanez a szabály került be a Kjt-be is a legutóbbi módosításakor.
3. Jelenleg három feltétel szükséges a rendkívüli munka mértékének egyéni megállapodás alapján történő felemeléséhez. Az előterjesztés a szabályt úgy módosítja, hogy elhagyja a feltételek közül a magas szintű vagy kivételes ismeretek, illetve gyakorlat (kulcsszemélyzet) követelményét. Nem célszerű ugyanis leszűkíteni a kulcsszemélyzetre azt a munkavállalói kört, akivel a munkáltató ilyen megállapodást köthet, mert jelentős problémákat okozhat az is a munkáltatónak, ha – a munkaköri feladatok jellegétől függetlenül – egy „egyszerű” szakképzettséget igénylő munkakörre nem közvetít ki 30 napon belül a munkaügyi központ megfelelő munkaerőt. Ezzel egyidejűleg az Mt. 127/A. §-án is átvezetésre kerül a technikai szempontból indokolt módosítás.

4. A gazdasági válságnak a magyarországi foglalkoztatásra gyakorolt hatására is tekintettel indokolt egy olyan átmeneti szabály biztosítása, amely alapján a rendkívüli munkaidő 2009-ben fel nem használt részét a munkáltató és a munkavállaló ilyen tartalmú megállapodása alapján a következő évre (2010-re) át lehet vinni. E lehetőség igénybevétele szigorú feltételekhez kötött: 

a) A változat: 2010-ben a rendkívüli munkavégzés mértéke – beszámítva az előző évben fel nem használt mértékből az „átvitt” mértéket is – nem haladhatja meg a 300 órát, 

   B változat: 2010-ben a rendkívüli munkavégzés mértéke – beszámítva az előző évben fel nem használt mértékből az „átvitt” mértéket is – nem haladhatja meg a 416 (384) órát.

b) Csak azon munkáltatók köthetnek ilyen megállapodást, akik a rendelkezés kihirdetését megelőző fél éven belül nem hajtottak végre, vagy legfeljebb az átlagos féléves statisztikai létszámuk 5 %-ának megfelelő létszámcsökkentést hajtottak végre.

c) Csak azon munkáltatók köthetnek továbbá ilyen megállapodást, akik vállalják, hogy a Javaslat kihirdetését követően egyáltalán nem, vagy legfeljebb 5 %-os létszámcsökkentést hajtanak végre 2010. december 31-ig. 

d) Mindezek mellett a megállapodást aláíró munkavállalók felmondási védelem alatt állnak, vagyis nem közölhet a munkáltató velük egyrészt a munkáltató működésével összefüggő okra alapított rendes felmondást, másrészt a csoportos létszámcsökkentésére vonatkozó döntés alapján rendes felmondásra vonatkozó tájékoztatást 2010. december 31-ig. 

e) E szabályok be nem tartása esetén pedig a megállapodást semmisnek kell tekinteni, vagyis a munkáltató elveszíti a jogát a megállapodásból eredő jogok érvényesítésére (a fel nem használt túlórák 2010-ben történő felhasználására) és, ha a felmondási tilalom ellenére cselekszik, a munkáltatói jogellenes munkaviszony megszüntetés következményeivel is számolnia kell. 

5. Ha a munkáltatónál 2009. április 1. és 2010. december 31. között rövidebb teljes munkaidőt állapítottak meg, az ily módon csökkentett munkaidő mértéke kollektív szerződés rendelkezésével, ennek hiányában a felek megállapodásával 2010. január 1. és 2011. december 31. között a munkaidő mértékének megemelésére használható fel a következő feltételek teljesülése esetén: 

a) A teljes munkaidő heti mértéke a 44 órát nem haladhatja meg. 

b) Legfeljebb annyi órával emelkedhet meg összességében egy munkavállaló munkaidejének időtartama 2010-2011-ben, ahány órával 2009-2010. folyamán a munkavállaló munkaideje összességében csökkent, de egy évben legfeljebb 204 órával (4 óra x 52 hét = 204 órával). 

c) A felhasználás időtartama továbbá nem függ attól, hogy a rövidebb teljes munkaidő mennyi időn keresztül volt érvényben. Ebből következően 2010-2011 folyamán a 2009-2010-ben „nyert” órákat szabadon lehet elosztani akár a teljes két év időtartamában. A heti munkaidő heti egy, két, három vagy négy órával is felemelhető a megállapodásnak megfelelően. Példákkal bemutatva: 

Például, ha csak 2009 decemberében csökkentette a kollektív szerződés a teljes munkaidő mértékét heti 36 órára (40-36=4 óra csökkentés/hét), akkor csak 16 órával (4 hét x 4 óra = 16 óra) lehet a rendes munkaidő időtartamát 2010 vagy 2011 folyamán megemelni. Úgy is lehet dönteni, hogy rögtön 2010 januárjában – vagyis egy hónapra – emeli fel 16 órával a munkavállalók munkaidejének mértékét, de el lehet osztani a 16 órát akár úgy is, hogy 16 hónapon keresztül csak 1 órával emelkedik a heti munkaidő mértéke. 

Vagy például, ha 2009 szeptemberétől decemberig csökkentette a kollektív szerződés a teljes munkaidőt heti 20 órára (40-20 = 20 óra csökkentés/hét), akkor a csökkentés 320 óra (16 hét x 20 óra = 320 óra). A 320 órát 2010-ben és 2011-ben rugalmasan lehet felhasználni azzal, hogy egy naptári évben legfeljebb 204 órával (52 x 4 = 204) emelhető fel a teljes munkaidő mértéke. Például lehet úgy dönteni, hogy 2010-ben 204 órát, 2011-ben pedig a maradék 116 órát használják fel. De lehet úgy is dönteni, hogy mind 2010 mind pedig 2011 folyamán 160-160 órával emelkedik a munkaidő éves mértéke, vagy akár úgy is, hogy nem használják fel az összes órát a munkaidő megemelésére. Továbbá természetesen – a fentiek figyelembe vételével – ebben az esetben is belátás szerint oszthatók el a plusz órák a 24 hónap alatt. 

d) Azon munkavállalók, akiknek a munkaideje heti negyven óránál hosszabb 2010-2011-ben, felmondási védelem alatt állnak. Vagyis nem közölhet a munkáltató velük egyrészt a munkáltató működésével összefüggő okra alapított rendes felmondást, másrészt a csoportos létszámcsökkentésére vonatkozó döntése alapján rendes felmondásra vonatkozó tájékoztatást 2011. december 31-ig. 

e) A rövidebb teljes munkaidő abban különbözik a részmunkaidőtől, hogy nem érinti a munkavállalók munkaszerződésében megállapított személyi alapbérét. A rövidebb teljes munkaidőben foglalkoztatott munkavállaló részére ugyanis továbbra is a munkaszerződésében meghatározott személyi alapbére jár. A hosszabb teljes munkaidő vonatkozásában ugyanez a szabály érvényesül. Ha a munkáltató 2010-2011-re hosszabb teljes munkaidőt állapít meg, ez a munkavállalók személyi alapbérét szintén nem érinti. Ezért, ez utóbbi esetre – figyelemmel arra, hogy a munkaidő mértékének megemelésére eddig nem volt lehetőség – célszerű egy átmeneti szabály jogszabályba iktatása. 

A rövidebb teljes munkaidő abban különbözik a részmunkaidőtől, hogy nem érinti a munkavállalók munkaszerződésében megállapított személyi alapbérét. A rövidebb teljes munkaidőben foglalkoztatott munkavállaló részére ugyanis továbbra is a munkaszerződésében meghatározott személyi alapbére jár. A hosszabb teljes munkaidő vonatkozásában ugyanez a szabály érvényesül. Ha a munkáltató 2010-2011-re hosszabb teljes munkaidőt állapít meg, ez a munkavállalók személyi alapbérét - az órabér kivételével - nem érinti. Ezért, ez utóbbi esetre - figyelemmel arra, hogy a munkaidő mértékének megemelésére eddig nem volt lehetőség - célszerű egy átmeneti szabály jogszabályba iktatása. Havibér, valamint hetibér esetén a munkavállalók személyi alapbére ugyanis változatlan, órabér esetén azonban a munkavállaló órabértételét arányosan csökkentett mértékben kell figyelembe venni.
További fontos szabályok, amelyek alkalmazandóak a munkaidő mértékének felemelése esetén: 

- A munkaidő-beosztási szabályok természetesen továbbra is alkalmazandóak, vagyis a napi munkavégzés továbbra sem haladhatja meg a 12 órát, illetve ügyelet esetén a 24 órát (az Mt. 119. §-a alapján). 

- Esetükben csak az emelt heti munkaidőn (ami legfeljebb heti 44 óra) felüli rész vonatkozásában lehet rendkívüli munkavégzést elrendelni, hiszen a heti munkavégzés munkaidőkeret átlagában meghatározott 48 órás korlátja szigorúan betartandó továbbra is.

X. A foglalkoztatás elősegítéséről és a munkanélküliek ellátásáról szóló 1991. évi IV. törvény [Flt.] módosítása

Folyamatban van az Új Magyarország Fejlesztési Terv Társadalmi Megújulás Operatív Program keretében "Képzéssel kombinált munkaidő-csökkentés a munkahelyek megőrzése érdekében" elnevezésű program indítása. 

 A program célja:

 2008. november-decemberi munkaerőpiaci adatokat már döntően befolyásolják a recesszió negatív foglalkoztatási hatásai. A termékek és szolgáltatások iránti kereslet visszaesése miatt a vállalkozások egy része a teljesítményének átmeneti csökkentésére kényszerül, ami egyúttal a munkaerő-igényének csökkenését eredményezi. A kereslet visszaesése (illetve az ezzel kapcsolatos várakozások) következtében első körben a végső felhasználásra szánt termékek jellemzően nagy foglalkoztatotti létszámmal működő gyártói készülnek elbocsátásokra, amelyeket fokozatosan követhetnek az ezek számára beszállító kisebb vállalkozások. 

A létszámleépítések megelőzése gyors és a vállalkozások igényeihez igazodó beavatkozást igényel. A munkanélkülivé válás a munkavállalók egy része esetében megelőzhető, ha a vállalkozások - rövid átfutási idővel - olyan támogatáshoz jutnak, amely átmenetileg lehetővé teszi számukra a munkaerőköltségek mérséklését anélkül, hogy a munkavállalóik egy részét el kellene bocsátaniuk.

A program elsődleges célja tehát a munkahelyek megőrzése, a munkanélkülivé válás megelőzése, a vállalkozás foglalkoztatási potenciáljának megtartása. A felszabaduló munkaidő alatt a munkavállaló képzésben vesz részt. 

A program végrehajtási rendszerét úgy kell kialakítani, hogy az a vállalkozások számára minél egyszerűbb legyen, és biztosítsa a gyors forráshoz jutást. 

Ezért célszerű a konstrukciót kiemelt projektként megvalósítani, a regionális munkaügyi központokon keresztül. Tekintettel arra, hogy a válságkezeléssel összefüggő intézkedések eredményessége döntően múlik azon, hogy sikerül-e a folyamatokat radikálisan felgyorsítani, és a támogatásokat a vállalkozások számára minél előbb hozzáférhetővé tenni.

 A program megvalósítását a Munkaerőpiaci Alap a kiépített bázisán az uniós forrás terhére finanszírozza. A törvény-módosítási javaslatok e program finanszírozásának jogszabályi hátterét teremtik meg.

Az előterjesztésben javasolt, a rendezett munkaügyi kapcsolatok követelményével összefüggő szabályok 2009. július 1-jén lép hatályba, az új rendelkezéseket azonban már a folyamatban lévő, döntéssel le nem zárult közbeszerzési eljárásokban, illetőleg támogatási eljárásokban is alkalmazni kell. A Munka Törvénykönyvének a munkáltatók számára rugalmasabb munkaszervezést biztosító szabályai a törvény kihirdetésének napján lépnek hatályba. Rendelkezik az előterjesztés a módosító szabályoknak - az alapjogszabályokba való beépülés miatt történő - hatályon kívül helyezéséről is, összhangban az Igazságügyi és Rendészeti Minisztériumnak a jogszabályok folyamatba épített deregulációjával összefüggésben megfogalmazott elvárásával. 

. 

Hatályon kívül helyezése történik meg az Ebtv. 17/A. §-ának, valamint a Kbt. 60. §-a (1) bekezdése i) pontjának, figyelemmel arra, hogy a jogalkotó az egyenlő bánásmód szabályainak megsértését nem tekinti olyan súlyos jogsértésnek, amely alapján helye lehetne a közbeszerzési eljárásból, illetve az állami támogatásokból való kizárásnak.

Az átmeneti rendelkezések kitérnek arra, hogy a hatósági nyilvántartást vezető hatóságok (OMMF, Egyenlő Bánásmód Hatóság) köteles 2009. július 1-jén törölni a nyilvántartásából azokat az adatokat, amelyek a törvényjavaslat hatálybalépésének időpontjától kezdődően már nem minősülnek a közbeszerzésekből és az állami támogatásokból való kizárást eredményező jogsértésnek. Figyelemmel arra, hogy az előterjesztés szerint a hatálybalépésekor folyamatban lévő, döntéssel még le nem zárult ügyekben is alkalmazni kell a jogalanyokra kedvezőbb rendelkezéseket, ezért a hatósági nyilvántartások 2009. július 1-jén nem tartalmazhatnak olyan adatokat, illetve nem lehet helye a nyilvántartásból olyan adatok nyilvánosságra hozatalának, amely alapján a jogalanyokat a 2009. július 1-je előtt hatályos jogszabályok szerinti hátrányos jogkövetkezmény érheti. Az átmeneti szabályok ezért a hatósági nyilvántartás vezetésére hatáskörrel rendelkező hatóságok számára kötelezettséget írnak elő meghatározott adatok törlésére.

Az előterjesztés előkészítésével egyidejűleg folyamatban van a rendezett munkaügyi kapcsolatok igazolására alkalmas iratokról szóló 1/2006. (II. 6.) FMM rendelet módosítása is, mely tartalmazni fogja a törvénymódosítások miatt szükséges változásokat.

2009. évi …. törvény 

a rendezett munkaügyi kapcsolatok követelményével összefüggő egyes törvények módosításáról és egyéb, munkaügyi szempontból szükséges intézkedésekről 

Az államháztartásról szóló 1992. évi XXXVIII. törvény módosítása

1. §

Az államháztartásról szóló 1992. évi XXXVIII. törvény (a továbbiakban: Áht.) 15. §-ának (3)-(11) bekezdése helyébe a következő rendelkezés lép:

„(3) Az (5) bekezdés c) pontjában foglalt feltételek teljesülését nem kell vizsgálni, ha a támogatás iránti kérelem benyújtójánál szakszervezet, üzemi (közalkalmazotti) tanács (üzemi megbízott, közalkalmazotti képviselő) nem működik, feltéve, hogy ezek működése hiányát nem a támogatás iránti kérelmet benyújtó munkáltató - a munkavállalók szervezkedési jogának megsértését eredményező - jogerős bírósági vagy hatósági határozattal megállapított jogsértő eljárása idézte elő.
(4) A rendezett munkaügyi kapcsolatok (5) bekezdésben meghatározott feltételeinek való megfelelés hiánya esetén – a (7) bekezdésben foglaltak kivételével – támogatás nem nyújtható.

(5) Nem nyújtható támogatás, ha a támogatás igénylőjével szemben 


a) a foglalkoztatásra irányuló jogviszony létesítéséhez szükséges jognyilatkozatok alakszerűségére vonatkozó rendelkezések megsértését jelentő jogsértések közül

aa) a munkaszerződés írásba foglalásának [Munka Törvénykönyve 76. § (2) bekezdése] és a munkaviszony létesítésével összefüggő bejelentési kötelezettség [az adózás rendjéről szóló 2003. évi XCII. törvény 16. § (4) bekezdés a) pont] munkáltató általi egyidejű elmulasztása,

ab) a munkáltató és a munkavállaló közötti jogviszony tartalmának meg nem felelő megállapodás kötése [Munka Törvénykönyve 75/A. §-a], 


b) a munkaviszony létesítésével összefüggő bejelentési kötelezettség [az adózás rendjéről szóló 2003. évi XCII. törvény 16. § (4) bekezdés a) pont] elmulasztása,


c) a munkavállalók képviselőivel (szakszervezet vagy üzemi tanács, illetve üzemi képviselő, illetőleg közalkalmazotti tanács vagy közalkalmazotti képviselő), illetve ezek tisztségviselőjével összefüggésben


ca) a szakszervezet szervezését biztosító szabályok megsértése, vagy

cb) a Munka Törvénykönyve 23. §-a (4) bekezdésében meghatározott, a munkáltatót a szakszervezeti kifogással kapcsolatosan terhelő egyeztetési kötelezettség elmulasztása, vagy 

cc) a Munka Törvénykönyve 28. §-ának (1) bekezdésében meghatározott munkáltatói kötelezettség elmulasztása,


d) jogszabályban vagy kollektív szerződésben – ideértve a miniszter által az ágazatra, alágazatra kiterjesztett kollektív szerződést is – megállapított munkabér összegére, valamint a munkabér védelmére vonatkozó rendelkezések megsértése,

e) a munkaidő-nyilvántartás hiánya vagy a munkavállalók jogainak megsértésére alkalmas kettős munkaidő-nyilvántartás vezetése [Munka Törvénykönyve 140/A. § (1) bekezdés a) pont],

f) külföldi Magyarországon engedélyhez kötött foglalkoztatása esetén az engedély megkérésére vonatkozó munkáltatói kötelezettség elmulasztása,


g) a munkavédelmi szabályoknak a (6) bekezdés b) pontja szerinti megsértése,


h) a munkaerő-kölcsönzésre vonatkozó, a Munka Törvénykönyve 193/D. §-a (1) bekezdésének a nyilvántartásba vétellel kapcsolatos szabályainak, valamint a kölcsönbeadónak a munkaszerződés kötésére vonatkozó kötelezettsége [Munka Törvénykönyve 193/H. § (1) bekezdés] megsértése 

miatt a hatáskörében eljáró illetékes hatóság, illetőleg a bíróság a támogatás igénylésének időpontját megelőző két éven belül jogerőre emelkedett és végrehajthatóvá vált közigazgatási határozattal, illetőleg jogerős bírósági határozattal a (6) bekezdésben meghatározott hátrányos jogkövetkezményt alkalmazott.

     (6) A támogatásra való jogosultságot kizárja, ha a támogatás igénylőjét az (5) bekezdésben foglaltak szerint

a) a munkaügyi hatóság munkaügyi bírsággal sújtotta, vagy az (5) bekezdés f) pontjában meghatározott jogsértés elkövetése miatt a Munkaerőpiaci Alapba történő befizetésre kötelezte;

b) a munkavédelmi hatóság a munkavédelmi szabályok megsértése miatt legalább a mindenkori legkisebb munkabér (minimálbér) tízszeres összegének megfelelő munkavédelmi bírsággal sújtotta;

c) az állami adóhatóság az (5) bekezdés b) pontjában meghatározott jogsértés elkövetése miatt az adózás rendjéről szóló törvény szerinti mulasztási bírsággal sújtotta;

d) bíróság az a)-c) pontokban meghatározott közigazgatási határozat bírósági felülvizsgálata iránt indított közigazgatási perben a hatóság határozatát helybenhagyta.

  (7) Az (5)-(6) bekezdésben foglaltaktól eltérően támogatás nyújtható, ha

   a) a támogatás iránti kérelmet benyújtó munkáltató a támogatásra való jogosultság (5) bekezdés c)-h) pontja szerinti feltételeinek a hatósági ellenőrzés időpontjában nem felelt meg, és

   b) az a) pontban meghatározott jogsértést megállapító közigazgatási határozat jogerőre emelkedésétől és végrehajthatóvá válásától számított két éven belül a munkaügyi hatóság a korábbival azonos jogsértés elkövetését nem állapította meg.
(8) Amennyiben 

a) a támogatás igénylőjével szemben a támogatás igénylése és a támogatási megállapodás megkötése közötti időszakban hoztak az (5) bekezdésben meghatározott, jogerős és végrehajtható közigazgatási, illetőleg bírósági határozattal megállapított, a (6) bekezdés szerint munkaügyi vagy munkavédelmi bírsággal vagy az adózás rendjéről szóló törvény szerinti mulasztási bírsággal sújtott munkaügyi jogsértést megállapító közigazgatási határozatot, vagy

b) a támogatás igénylése előtt elkövetett jogsértést megállapító közigazgatási határozat a támogatás igénylése és a támogatási megállapodás megkötése közötti időszakban emelkedik jogerőre és válik végrehajthatóvá, 

a támogatásra való jogosultság megszűnik. Ebben az esetben a támogatást nyújtó szerv – amennyiben a támogatásról döntést hozott – a támogatást megállapító döntését köteles visszavonni. 

(9) A támogatást nyújtó szerv a támogatási megállapodás megkötése előtt is köteles ellenőrizni, hogy a támogatásra való jogosultság feltételei fennállnak-e. A támogatási szerződés megkötését követően jogerőre emelkedett és végrehajthatóvá vált közigazgatási határozattal megállapított jogsértések, illetve ezeknek a hatóság honlapján a támogatási szerződés megkötését követő nyilvánosságra hozatala a támogatásra való jogosultságot nem befolyásolja.

(10) A támogatás jogosulatlan igénybevételének minősül, ha a támogatás igénybevételét követően a támogatást nyújtó szerv tudomására jut, hogy a központi költségvetési támogatás kedvezményezettje a támogatás igénylésének időpontjában nem felelt meg a rendezett munkaügyi kapcsolatok e törvényben meghatározott feltételeinek. Ebben az esetben a támogatást nyújtó szerv a támogatásra vonatkozó jogszabályban meghatározottak szerint intézkedik a támogatás visszafizetése érdekében.

(11) E § alkalmazásában munkáltatón munkavégzés céljából természetes személyt foglalkoztató természetes vagy jogi személyt, illetve jogi személyiséggel nem rendelkező más szervezetet kell érteni. Amennyiben a támogatás igénylője helyi önkormányzat, önkormányzati költségvetési szerv, illetve többcélú kistérségi társulás vagy annak költségvetési szerve, úgy a rendezett munkaügyi kapcsolatok követelményének - a támogatás céljától függően -, amennyiben

a) a támogatást költségvetési szerv használja fel, vagy a támogatás felhasználása egyértelműen költségvetési szervet érint, a költségvetési szerv,

b) a támogatás felhasználása költségvetési szervet nem érint, az önkormányzat képviselő-testületének hivatala, illetve a többcélú kistérségi társulás munkaszervezete

tekintetében kell teljesülnie.”

A közbeszerzésekről szóló 2003. évi CXXIX. törvény módosítása

2. §

A közbeszerzésekről szóló 2003. évi CXXIX. törvény (a továbbiakban: Kbt.) 60. §-a (1) bekezdésének g) pontja helyébe a következő rendelkezés lép:

[Az eljárásban nem lehet ajánlattevő vagy alvállalkozó, aki]

„g) az államháztartásról szóló 1992. évi XXXVIII. törvény (a továbbiakban: Áht.) 15. §-ának (5)-(6) bekezdésében meghatározott, két évnél nem régebben meghozott, jogerős és végrehajtható közigazgatási, illetőleg bírósági határozatban megállapított és munkaügyi (munkavédelmi) bírsággal, befizetésre kötelezéssel vagy az adózás rendjéről szóló törvény szerinti mulasztási bírsággal sújtott jogszabálysértést követett el, kivéve, ha az Áht. 15. §-ának (7) bekezdésében foglalt feltételek teljesülnek;”

A munkaügyi ellenőrzésről szóló 1996. évi LXXV. törvény módosítása

3. §

(1) A munkaügyi ellenőrzésről szóló 1996. évi LXXV. törvény (a továbbiakban: Met.) a következő új 6/A. §-sal egészül ki:

„6/A. § (1) A felügyelő a 6. § (1) bekezdésének f) pontjától és a 7. §-ban foglaltaktól eltérően köteles javaslatot tenni munkaügyi bírság kiszabására, valamint a munkaügyi bírság kiszabása kötelező, ha a foglalkoztató a 3. § (1) bekezdésében meghatározott jogsértések közül

a) a foglalkoztatásra irányuló jogviszony létesítéséhez szükséges jognyilatkozatok alakszerűségével összefüggésben követett el jogsértést [Munka Törvénykönyve 76. §-ának (2) bekezdése, valamint 75/A. §-a], 

b) a munkaviszony létesítésével összefüggésben nem tett eleget a külön jogszabályban foglalt bejelentési kötelezettségének,

c) nem tett eleget a munkaidő-nyilvántartás vezetésére vonatkozó  kötelezettségének [Munka Törvénykönyve 140/A. § (1) bekezdés a) pont], illetve a hatóság megtévesztése céljából a munkavállalók munkabérhez való jogának csorbítására alkalmas kettős nyilvántartást vezetett.

d) nem tartotta be a nők, a fiatal munkavállalók és a megváltozott munkaképességűek foglalkoztatására vonatkozó sajátos szabályokat,

e) – külföldi Magyarországon engedélyhez kötött foglalkoztatása esetén – a külön jogszabályban meghatározott engedély megkérésére vonatkozó kötelezettségét elmulasztotta,

f) a munka- és pihenőidőre vonatkozó szabályokat a munkaügyi ellenőrzéssel érintett telephelyen foglalkoztatott munkavállalók legalább húsz százaléka vonatkozásában megsértette,

g) hatósági nyilvántartásba vétel hiányában folytat munkaerő-kölcsönzésre irányuló tevékenységet, vagy kölcsönbeadóként úgy folytat jogellenes munkaerő-kölcsönzést, hogy a kölcsönzött munkavállalókkal nem köt munkaszerződést,

h) a jogszabályban vagy kollektív szerződésben – ideértve a miniszter által az ágazatra, alágazatra kiterjesztett kollektív szerződést is – megállapított munkabér összegére, valamint a munkabér védelmére vonatkozó rendelkezéseket a munkaügyi ellenőrzéssel érintett telephelyen foglalkoztatott munkavállalók legalább húsz százaléka vonatkozásában megsértette, ide nem értve a felszámolási eljárás alatt álló foglalkoztatót.

i) a munkavállalók gazdasági és társadalmi érdekei védelme céljából szakszervezet szervezését biztosító alapjogait megsértette, vagy a választott szakszervezeti tisztséget betöltő munkavállalónak, az üzemi és a közalkalmazotti tanács tagjának vagy a munkavédelmi képviselőnek a munkajogi védelme tekintetében a Munka Törvénykönyve 28. §-ának (1) bekezdésében meghatározott munkáltatói kötelezettséget elmulasztotta.”

(2) Az (1) bekezdés b) pontjában foglaltaktól eltérően nem kötelező a bírság kiszabása, ha a foglalkoztató a munkaviszony létesítésének bejelentésére vonatkozó bejelentési kötelezettségét a munkaügyi ellenőrzés megkezdéséig a tényleges foglalkoztatás teljes időtartamára vonatkozóan teljesítette.

4. §

A Met. 8/C. §-a helyébe a következő rendelkezés lép:

„8/C. § (1) A munkaügyi hatóság a foglalkoztatók munkaügyi kapcsolatai rendezettségével kapcsolatos adatoknak más szervek eljárásában történő felhasználása céljából hatósági nyilvántartást vezet, mely tartalmazza azoknak a foglalkoztatóknak az adatait, amelyekre vonatkozóan a munkaügyi ellenőrzés során a hatóság jogerős és végrehajtható határozata, illetőleg – a határozat bírósági felülvizsgálata esetén a jogerős bírósági határozattal elbírált közigazgatási határozat – jogsértést állapított meg. A nyilvántartás tartalmazza

a) a foglalkoztató nevét, székhelyét, adószámát, adószámmal nem rendelkező természetes személy foglalkoztató nevét, lakcímét, adóazonosító jelét,

b) a jogsértést megállapító határozat keltét és számát, jogerőre emelkedésének és végrehajthatóvá válásának időpontját,

c) a jogsértés megjelölését, 

d) az alkalmazott jogkövetkezményt és mértékét az annak alapjául szolgáló jogszabályhelyre történő utalással,

e) a határozat bírósági felülvizsgálata esetén a jogerős és végrehajtható bírósági határozat keltét és számát, valamint azt, hogy a keresettel támadott közigazgatási határozattal összefüggésben a bíróság milyen döntést (hatályon kívül vagy hatályon kívül helyező és új eljárást elrendelő vagy a keresetet elutasító) hozott;

f) a 3. § (1) bekezdésének f) pontjában meghatározott jogsértések közül a munka-és pihenőidőre vonatkozó szabályok megsértése esetén, valamint a Met. 3. § (1) bekezdésének g) pontjában meghatározott jogsértés esetén a jogsértéssel érintett munkavállalók számát, valamint a jogsértéssel érintett munkavállalóknak az ellenőrzéssel érintett foglalkoztatónál a munkaügyi ellenőrzés időpontjában foglalkoztatott munkavállalók teljes létszámához viszonyított arányát.

(2) A hatósági nyilvántartás adatait a munkaügyi hatóság az általa létrehozott informatikai rendszerben kezeli. Az (1) bekezdésben meghatározott adatoknak az informatikai adatbázisban történő rögzítése a munkaügyi hatóság által, illetve területi szervei útján történik a jogsértést megállapító határozat jogerősítésének napján, a közigazgatási határozat bírósági felülvizsgálata esetén a bíróság határozatának jogerőre emelkedésének napján.

(3) A munkaügyi hatóság a nyilvántartásban szereplő, illetve a nyilvántartásból a honlapon nyilvánosságra hozott adatokat a bejegyzés alapjául szolgáló határozat jogerőre emelkedésének napjától számított két év elteltével törli.

(4) A munkaügyi hatóság - a (5) bekezdésben foglalt eltéréssel - az általa vezetett nyilvántartás adataiból a két éven belül jogerős és végrehajtható közigazgatási határozattal megállapított jogsértést elkövetett munkáltatók nevét, székhelyét, adószámát, az elkövetett jogsértés jogszabályhelyre utalással történő megnevezését és az alkalmazott jogkövetkezményt, valamint a jogsértést megállapító határozat keltének és végrehajthatóvá válásának napját a honlapján történő közzététel útján nyilvánosságra hozza. E rendelkezés alkalmazása során a határozat végrehajthatóvá válásán a Ket. szabályai szerinti végrehajthatóvá válást kell érteni. A munkaügyi hatóság nem hozza nyilvánosságra azokat az – államháztartásról szóló 1992. évi XXXVIII. törvény (a továbbiakban: Áht.) 15. §-a (5) bekezdésének c)-h) pontjában meghatározott munkaügyi jogsértést elkövető foglalkoztatókra vonatkozó – adatokat, akikkel szemben az Áht. 15. §-ának (7) bekezdésének b) pontja szerinti két éves időszakon belül első alkalommal került sor jogsértés megállapítására.”

   (5) A munkaügyi hatóság a jogsértést elkövető foglalkoztatóknak a (4) bekezdésben meghatározott adatain túlmenően azt a tényt is nyilvánosságra hozza a honlapján, ha a közigazgatási határozat bírósági felülvizsgálata iránt közigazgatási per indult.


     (6) Ha a munkaügyi hatóság határozatának bírósági felülvizsgálata során a bíróság 

a) a fél határozat végrehajtása felfüggesztésére vonatkozó kérelmének helyt adott, vagy

b) a közigazgatási határozat hatályon kívül helyezéséről, illetve új eljárás elrendeléséről döntött, vagy

c) a közigazgatási határozatot hatályon kívül helyezte,

a munkaügyi hatóság köteles a bíróság döntéséről való tudomásszerzést követő napon a honlapján nyilvánosságra hozott adatokat törölni.”

A munkavédelemről szóló 1993. évi XCIII. törvény módosítása

5. §

A munkavédelemről szóló 1993. évi XCIII. törvény (a továbbiakban: Mvt.) 83/B. §-a helyébe a következő rendelkezés lép:


„83/B. § (1) A munkavédelmi hatóság a munkáltatók munkaügyi kapcsolatai rendezettségével kapcsolatos adatoknak más szervek eljárásában történő felhasználása céljából hatósági nyilvántartást vezet, mely tartalmazza azoknak a munkáltatóknak az e törvényben meghatározott adatait, amelyekre vonatkozóan a munkavédelmi ellenőrzés során a hatóság jogerős és végrehajtható határozata, illetőleg – a határozat bírósági felülvizsgálata esetén – a jogerős bírósági határozattal elbírált közigazgatási határozat – jogsértést állapított meg. 

(2) A hatósági nyilvántartás tartalmazza

a) a munkáltató nevét, székhelyét, adószámát, adószámmal nem rendelkező természetes személy munkáltató nevét, lakcímét, adóazonosító jelét,

b) a jogsértést megállapító határozat keltét és számát, jogerőre emelkedésének és végrehajthatóvá válásának időpontját,

c) a jogsértés megjelölését, 

d) az alkalmazott jogkövetkezményt és mértékét a jogszabályhelyre történő utalással,

e) a határozat bírósági felülvizsgálata esetén a jogerős és végrehajtható bírósági határozat keltét és számát, valamint azt, hogy a keresettel támadott közigazgatási határozattal összefüggésben a bíróság milyen döntést (hatályon kívül helyező vagy hatályon kívül helyező és új eljárást elrendelő vagy a keresetet elutasító) hozott;

  f) a jogsértéssel érintett munkavállalók számát, valamint a jogsértéssel érintett munkavállalóknak az ellenőrzéssel érintett foglalkoztató telephelyén a munkaügyi ellenőrzés időpontjában foglalkoztatott munkavállalók teljes létszámához viszonyított arányát.”
(3) A hatósági nyilvántartás adatait a munkavédelmi hatóság informatikai rendszerében kezeli. A (2) bekezdésben meghatározott adatoknak az informatikai adatbázisban történő rögzítése a munkavédelmi hatóság által történik a jogsértést megállapító határozat jogerősítésének napján, a közigazgatási határozat bírósági felülvizsgálata esetén a bíróság határozata jogerőre emelkedésének napján.

(4) A munkavédelmi hatóság a nyilvántartásban szereplő, valamint a nyilvántartásból a honlapon nyilvánosságra hozott adatokat a bejegyzés alapjául szolgáló határozat jogerőre emelkedésének napjától számított két év elteltével törli.

(5) A munkavédelmi hatóság - a (5) bekezdésben foglalt eltéréssel - az általa vezetett nyilvántartás adataiból a két éven belül jogerőre emelkedett és végrehajthatóvá vált határozattal munkavédelmi bírsággal sújtott munkáltatók nevét, székhelyét, adószámát, az elkövetett jogsértés jogszabályhelyre utalással történő megnevezését, a munkavédelmi bírság kiszabásának tényét és mértékét, valamint a jogsértést megállapító határozat keltének és végrehajthatóvá válásának napját a honlapján történő közzététel útján nyilvánosságra hozza. E rendelkezés alkalmazása során a határozat végrehajthatóvá válásán a Ket. szabályai szerinti végrehajthatóvá válást kell érteni. A munkavédelmi hatóság nem hozza nyilvánosságra azokat az – államháztartásról szóló 1992. évi XXXVIII. törvény (a továbbiakban: Áht.) 15. §-a (5) bekezdésének g) pontjában meghatározott munkavédelmi jogsértést elkövető munkáltatókra vonatkozó – adatokat, akikkel szemben az Áht. 15. §-ának (7) bekezdésének b) pontja szerinti két éves időszakon belül első alkalommal került sor munkavédelmi jogsértés megállapítására.

(6) A munkavédelmi hatóság a jogsértést elkövető munkáltatóknak az (5) bekezdésben meghatározott adatain túlmenően azt a tényt is nyilvánosságra hozza a honlapján, ha a közigazgatási határozat bírósági felülvizsgálata iránt közigazgatási per indult.”

    (7) Amennyiben a munkavédelmi hatóság határozatának bírósági felülvizsgálata során a bíróság 

a) a fél határozat végrehajtása felfüggesztésére vonatkozó kérelmének helyt adott, vagy

b) a közigazgatási határozat hatályon kívül helyezéséről, illetve új eljárás elrendeléséről döntött, vagy

c) a közigazgatási határozatot hatályon kívül helyezte,

a munkaügyi hatóság köteles a bíróság döntéséről való tudomásszerzést követő napon a honlapján nyilvánosságra hozott adatokat törölni.”
Az adózás rendjéről szóló 2003. évi XCII. törvény módosítása

6. §

(1) Az adózás rendjéről szóló 2003. évi XCII. törvény (a továbbiakban: Art.) 55. §-a a következő (6) bekezdéssel egészül ki:

„(6) Az állami adóhatóság a munkaügyi kapcsolatok rendezettsége törvényi feltételeinek más szervek eljárásában történő felhasználása céljából a honlapján két évre visszamenően folyamatosan nyilvánosságra hozza azoknak az adózóknak a nevét, székhelyét, adószámát, akik (amelyek) nem tettek eleget a 16. §-a (4) bekezdésének a) pontjában foglalt bejelentési kötelezettségüknek. Az adóhatóság a honlapján ezen adózók nevének (székhelyének, adószámának) feltüntetése mellett a jogsértést megállapító határozat keltét és végrehajthatóvá válásának napját, továbbá azt a tényt is nyilvánosságra hozza, ha a jogsértést megállapító határozat bírósági felülvizsgálatát kérték vagy a bíróság a határozat végrehajtását felfüggesztette.”

(2) Az Art. 172. §-ának (1) bekezdésének felvezető mondata helyébe a következő rendelkezés lép:

„172. § (1) A magánszemély adózó – a (2) bekezdésben foglalt eltéréssel - 200 ezer forintig, más adózó 500 ezer forintig terjedő mulasztási bírsággal sújtható, ha”


(3) Az Art. 172. §-ának (2) bekezdése helyébe a következő rendelkezés lép:


„(2) Az adózó 1 millió forintig terjedő mulasztási bírsággal sújtható, ha a számla, egyszerűsített számla, nyugtakibocsátási kötelezettségét elmulasztja, illetőleg a számlát, egyszerűsített számlát, nyugtát nem a tényleges ellenértékről bocsátja ki. Az adózót 1 millió forintig terjedő mulasztási bírsággal kell sújtani, ha be nem jelentett alkalmazottat foglalkoztat vagy foglalkoztatott. Ha az adózó a munkaviszony létesítésének bejelentésére vonatkozó bejelentési kötelezettségét az adóellenőrzés megkezdéséig a tényleges foglalkoztatás teljes időtartamára vonatkozóan teljesítette, az adóhatóság a (6) bekezdésben, illetőleg a (21) bekezdésben foglaltak szerint jár el.”
A bányászatról szóló 1993. évi XLVIII. törvény módosítása 

7. §

     A bányászatról szóló 1993. évi XLVIII. törvény a következő 44/A. §-sal egészül ki:

      „44/A. § (1) A bányafelügyelet – a felügyelete alá tartozó tevékenységek során  a dolgozók életének, testi épségének és egészségének védelme tekintetében ellátott feladataival összefüggésben – a munkáltatók munkaügyi kapcsolatai rendezettségére vonatkozó adatok más szervek eljárásában történő felhasználása céljából hatósági nyilvántartást vezet. A hatósági nyilvántartás tartalmazza azoknak a munkáltatóknak az adatait, amelyekre vonatkozóan a munkaügyi ellenőrzés során a bányafelügyelet jogerős és végrehajtható határozata, illetve a bíróság határozata jogsértést állapított meg. A nyilvántartás tartalmazza

a) a munkáltató nevét, székhelyét, adószámát, adószámmal nem rendelkező természetes személy munkáltató nevét, lakcímét, adóazonosító jelét,

b) a jogsértést megállapító határozat keltét és számát, jogerőre emelkedésének és végrehajthatóvá válásának időpontját,

c) a jogsértés megjelölését, 

d) az alkalmazott jogkövetkezményt és mértékét a jogszabályhelyre történő utalással,

e) a határozat bírósági felülvizsgálata esetén a jogerős és végrehajtható bírósági határozat keltét és számát, valamint azt, hogy a keresettel támadott közigazgatási határozattal összefüggésben a bíróság milyen döntést (hatályon kívül helyező vagy hatályon kívül helyező és új eljárást elrendelő vagy a keresetet elutasító) hozott;

f) a Met. 3. § (1) bekezdésének f) pontjában meghatározott jogsértések közül a munka-és pihenőidőre vonatkozó szabályok megsértése esetén, valamint a Met. 3. § (1) bekezdésének g) pontjában meghatározott jogsértés esetén a jogsértéssel érintett munkavállalók számát, valamint a jogsértéssel érintett munkavállalóknak az ellenőrzéssel érintett foglalkoztató telephelyén a munkaügyi ellenőrzés időpontjában foglalkoztatott munkavállalók teljes létszámához viszonyított arányát.” 

(2) A hatósági nyilvántartás adatait a bányafelügyelet az általa létrehozott informatikai rendszerben kezeli. Az (1) bekezdésben meghatározott adatoknak az informatikai adatbázisban történő rögzítése a bányafelügyelet által történik a jogsértést megállapító határozat jogerősítésének napján, a közigazgatási határozat bírósági felülvizsgálata esetén a bíróság határozatának jogerőre emelkedésének napján.

(3) A bányafelügyelet a nyilvántartásban szereplő, valamint a nyilvántartásból a honlapon nyilvánosságra hozott adatokat a bejegyzés alapjául szolgáló határozat jogerőre emelkedésének napjától számított két év elteltével törli.

(4) A bányafelügyelet az általa vezetett nyilvántartás adatai alapján a két éven belül munkaügyi jogsértést elkövető munkáltatók nevét, székhelyét, adószámát, az elkövetett jogsértés jogszabályhelyre utalással történő megnevezését és az alkalmazott jogkövetkezményt, valamint a jogsértést megállapító határozat keltének és végrehajthatóvá válásának napját a honlapján történő közzététel útján nyilvánosságra hozza. E rendelkezés alkalmazása során a határozat végrehajthatóvá válásán a közigazgatási hatósági eljárás és szolgáltatás általános szabályairól szóló 2004. évi CXL. törvény szabályai szerinti végrehajthatóvá válást kell érteni. A bányafelügyelet nem hozza nyilvánosságra azon – az államháztartásról szóló 1992. évi XXXVIII. törvény (a továbbiakban: Áht.) 15. §-a (5) bekezdésének c)-h) pontjában meghatározott munkaügyi jogsértést elkövető – munkáltatókra vonatkozó adatokat, akikkel szemben az Áht. 15. §-ának (7) bekezdésének b) pontja szerinti két éves időszakon belül első alkalommal került sor munkaügyi jogsértés megállapítására.”

(5) A bányafelügyelet a jogsértést elkövető munkáltatóknak a (4) bekezdésben meghatározott adatain túlmenően azt a tényt is nyilvánosságra hozza a honlapján, ha a közigazgatási határozat bírósági felülvizsgálata iránt per indult.

(6) Amennyiben a bányafelügyelet határozatának bírósági felülvizsgálata során a bíróság 

a) a fél határozat végrehajtása felfüggesztésére vonatkozó kérelmének helyt ad, vagy

b) a közigazgatási határozat hatályon kívül helyezéséről, illetve új eljárás elrendeléséről dönt, vagy

c) a közigazgatási határozatot hatályon kívül helyezte,

a bányafelügyelet köteles a bíróság döntéséről való tudomásszerzést követő napon a honlapján nyilvánosságra hozott adatokat törölni.”

Záró rendelkezések

8. §

 
(1) E törvény – a (2) bekezdésben foglaltak kivételével - 2009. július 1-jén lép hatályba. Rendelkezéseit a hatálybalépését megelőzően 

a) kiírt, döntéssel le nem zárult közbeszerzési eljárásokban, valamint

b) megindított támogatási programok alapján folyamatban lévő, döntéssel el nem bírált támogatási eljárásokban 

is alkalmazni kell az (5)-(6) bekezdésben foglaltak figyelembevételével. 


(2) A (10)-(14) bekezdésben foglaltak a kihirdetés napján lépnek hatályba.

(3) E törvény hatálybalépésével egyidejűleg hatályát veszti

a) az egyenlő bánásmódról és az esélyegyenlőség előmozdításáról szóló 2003. évi CXXV. törvény 17/A. §-a,

b) a Kbt. 60. §-a (1) bekezdésének i) pontja,

c) a Munka Törvénykönyvéről szóló 1992. évi XXII. törvény (a továbbiakban: Mt.) 127/A. §-ának (3) bekezdésében az „a) pontja” szövegrész. 


(4) E törvény 2011. december 31-én hatályát veszti.


(5) Az Áht. 15. §-a e törvény 1. §-ával megállapított (5) bekezdésének b), valamint f)- h) pontjaiban meghatározott jogsértések tekintetében csak az e törvény hatálybalépését követően elkövetett, jogerős és végrehajtható határozattal megállapított és bírsággal sújtott jogsértések miatt van helye az Áht. szerinti jogkövetkezmények alkalmazásának.

(6) Az Áht. 15. §-a e törvény 1. §-ával megállapított (5) bekezdésének c)-e), valamint g)-h) pontjaiban meghatározott jogsértések tekintetében csak az e törvény hatálybalépését követően elkövetett, jogerős és végrehajtható határozattal megállapított és bírsággal sújtott jogsértések miatt van helye a Kbt. szabályai szerinti jogkövetkezmények alkalmazásának.

Ha az Áht. 15. §-a e törvény 1. §-ával megállapított (5) bekezdésének b) pontja szerinti jogsértés elkövetését az adóhatóság állapította meg, a Kbt. 60. §-a (1) bekezdésének g) pontjában meghatározott jogkövetkezmény alkalmazásának csak az e törvény hatálybalépése után elkövetett, jogerős és végrehajtható határozattal megállapított jogsértések esetében van helye.

(7) Az Országos Munkavédelmi és Munkaügyi Főfelügyelőség a honlapján e törvény hatálybalépéséig nyilvánosságra hozott adatok közül az Áht. 2009. július 1-je előtt hatályos 15. §-a (7) bekezdésének b)-c) pontja, valamint (9) bekezdése szerinti munkaügyi jogsértésekkel kapcsolatos adatokat 2009. július 1-jén törli. Az Országos Munkavédelmi és Munkaügyi Főfelügyelőség az Áht. 15. §-a e törvénnyel megállapított (5) bekezdésének c)-h) pontjában meghatározott jogsértések közül első alkalommal 

a) az Áht. 15. §-a (5) bekezdésének c)-f) pontjai szerinti jogsértésekre vonatkozó adatokat a 2007. július 1-je után jogerőre emelkedett és végrehajthatóvá vált határozattal megállapított olyan jogsértésekre vonatkozóan hozhat nyilvánosságra, amelyek tekintetében két éven belül, e törvény hatálybalépése után elvégzett munkaügyi ellenőrzés, illetve az annak alapján meghozott jogerős és végrehajtható közigazgatási vagy bírósági határozat a korábbival azonos jogsértést állapított meg;

b) az Áht. 15. §-a (5) bekezdésének g)-h) pontjai szerinti jogsértésekre vonatkozó adatokat e törvény hatálybalépése után elkövetett, jogerős és végrehajtható közigazgatási, illetve bírósági határozattal megállapított jogsértésnek két éven belüli ismételt elkövetése, valamint jogerős és végrehajtható közigazgatási, illetve bírósági határozattal történő megállapítása esetén hozhat nyilvánosságra.  

(8) Az Egyenlő Bánásmód Hatóság a honlapján e törvény hatálybalépéséig nyilvánosságra hozott adatokat 2009. július 1-jén törli. 

(9) Az adóhatóság az adózás rendjéről szóló 2003. évi XCII. törvény 55. §-ának e törvénnyel megállapított (6) bekezdésében meghatározott adatokat e törvény hatálybalépése után elkövetett, jogerős és végrehajtható határozattal megállapított jogsértésekre vonatkozóan hozza nyilvánosságra.

(10) A Mt. 118/A. § (1) bekezdése helyébe a következő rendelkezés lép:

„(1) A 117/B. § (1)-(3) bekezdése szerinti napi munkaidő tartamának alapulvételével a munkaidő legfeljebb négyhavi, illetve legfeljebb tizenhat heti keretben is meghatározható.”

(11) Az Mt. 123. §-ának (3) bekezdése helyébe a következő rendelkezés lép: 

„(3) A munkavállalót, ha a készenlét alatt munkavégzés nem történt, a készenlétet követően nem illeti meg pihenőidő.”

(12) Az Mt. 127/A. § (2) bekezdésének helyébe a következő rendelkezés lép: 

„(2) Az (1) bekezdés szerinti megállapodás olyan munkavállalóval köthető meg, akinek a munkakörével azonos munkakörben munkáltatója az állami foglalkoztatási szervnél külön jogszabály szerint munkaerőigényét bejelentette, és állásközvetítést kért, amely nem járt eredménnyel.”

(13) Az Mt. 127. §-ának rendelkezéseit a 2009-2010. években a következő eltérésekkel kell alkalmazni: 

a) a munkáltató és a munkavállaló írásban megállapodhat a 2009-ben az Mt. 127. § (4) bekezdése alapján a munkavállaló számára elrendelhető rendkívüli munkavégzés éves mértékéből fel nem használt időtartamnak 2010-ben történő elrendelhetőségéről;

b) az a) pontban foglalt megállapodás alapján a 2009-ben elrendelhető rendkívüli munkavégzés éves mértékéből legfeljebb a fel nem használt időtartam számítható hozzá a munkavállaló számára 2010-ben elrendelhető rendkívüli munkavégzés éves mértékéhez azzal, hogy

A változat

2010-ben összesen legfeljebb háromszáz óra lehet a rendkívüli munkavégzés éves mértéke.

B változat

a rendkívüli munkavégzés 2010-ben elrendelhető legmagasabb mértékét az Mt. 119. §-ában foglaltak figyelembevételével kell megállapítani.

c) az a) pont szerinti megállapodás feltétele, hogy a munkáltató


ca) e rendelkezés hatálybalépését megelőző hat hónapban nem, vagy az ezen időszak átlagos statisztikai létszámának megfelelő munkavállalói létszám legfeljebb öt százalékával közölt a működésével összefüggő okra alapozott rendes felmondást, vagy az Mt. 94/E. § (1) bekezdése szerinti rendes felmondásról szóló tájékoztatást, és

cb) e rendelkezés hatálybalépése és 2010. december 31-e között nem, vagy az e rendelkezés hatálybalépését megelőző féléves átlagos statisztikai létszámának megfelelő munkavállalói létszám legfeljebb öt százalékával közöl a működésével összefüggő okra alapozott rendes felmondást vagy az Mt. 94/E. § (1) bekezdése szerinti rendes felmondásról szóló tájékoztatást;

d) a munkáltató 2010. december 31-éig nem közölhet a működésével összefüggő okra alapozott rendes felmondást vagy az Mt. 94/E. § (1) bekezdése szerinti rendes felmondásról szóló tájékoztatást azzal a munkavállalóval, akivel az a) pont szerinti megállapodást megkötötte;

e) ha a munkáltató nem teljesíti a ca) vagy cb) pontban foglalt feltételeket, az a) pont szerinti megállapodást semmisnek kell tekintetni;

f) a d) pontban meghatározott tilalomba ütköző munkáltatói rendes felmondás, illetőleg tájékoztatás jogellenes. Jogellenesnek kell tekinteni a d) pontban meghatározott tilalomba ütköző munkáltatói rendes felmondást, illetőleg tájékoztatást akkor is, ha az a) pont szerinti megállapodás semmis. 

(14) A 2010-2011. évben kollektív szerződés rendelkezése, ennek hiányában a felek megállapodása az Mt. 117/B. § (1) bekezdésében foglaltaktól a következő feltételekkel térhet el: 

a) ha az Mt. 117/B. § (2) bekezdése alapján rövidebb teljes munkaidőt állapítottak meg, kollektív szerződés rendelkezése, ennek hiányában a felek megállapodása a b) pontban foglaltak szerint a munkaidő mértékét 2010. január 1. és 2011. december 31. között felemelheti; 

b) az a) pontban foglalt feltételek teljesülése esetén a munkaidő mértéke az Mt. 117/B. § (1) bekezdés szerinti teljes munkaidő és az a) pont szerinti rövidebb teljes munkaidő mértéke - legfeljebb 2009. április 1. és 2010. december 31. közötti időszakra számított – különbözetének figyelembevételével emelhető meg oly módon, hogy a teljes munkaidő heti mértéke a negyvennégy órát nem haladhatja meg;

c) a munkáltató 2011. december 31-éig nem közölhet működésével összefüggő okra alapozott rendes felmondást vagy az Mt. 94/E. § (1) bekezdése szerinti rendes felmondásról szóló tájékoztatást azzal a munkavállalóval, akinek a teljes munkaideje - e bekezdésben foglaltak alapján - heti negyven óránál hosszabb;

d) a c) pontban meghatározott tilalomba ütköző munkáltatói rendes felmondás illetőleg tájékoztatás jogellenes;

e) a munkavállaló személyi alapbérét nem érinti, ha teljes munkaidejének a mértéke – e bekezdésben foglaltak alapján – heti negyven óránál hosszabb;

f) az e) pontban foglaltak alapján az órabérrel díjazott munkavállaló órabértételét arányosan csökkentett mértékben kell figyelembe venni.


(15) A foglalkoztatás elősegítéséről és a munkanélküliek ellátásáról szóló 1991. évi IV. törvény ( a továbbiakban: Flt.) 39. §- ának (12) bekezdése a következő j) ponttal egészül ki:

[(12) A Munkaerőpiaci Alap költségvetésében külön előírányzat tartalmazza:]

"j) uniós forrás terhére - előleg bevonásával - megvalósuló operatív programok finanszírozására szolgáló pénzeszközöket."

(16) Az Flt.  39/C. §- ának (1) bekezdése a következő j) ponttal egészül ki:

[(1) A Munkaerőpiaci Alap bevétele:]

„j) uniós forrás terhére megvalósuló operatív program finanszírozására szolgáló előleg."

(17) Az Flt. 39/D. §-a a következő (5) bekezdéssel egészül ki:

„(5) A válságkezeléssel összefüggő, a Társadalmi Megújulás Operatív Program keretében uniós forrás terhére megvalósuló program finanszírozása érdekében a Munkaerőpiaci Alap záró állományában jelentkező, tárgyévben fel nem használt pénzeszköz a tárgyévet követően felhasználható."

(18) Az Flt. a következő 43/D.§ - sal egészül ki:

„43/D.§ A válságkezeléssel összefüggő, a Társadalmi Megújulás Operatív Program keretében az állami foglalkoztatási szervek közreműködésével megvalósuló programot a Munkaerőpiaci Alap, mint a központi program kedvezményezettje az uniós források terhére finanszírozza. Az Európai Unió felé elszámolt, de az Európai Unió által meg nem térített összegek közötti különbözet a Munkaerőpiaci Alapot terheli."

* Art. 172. §  (2) Az adózó 1 millió forintig terjedő mulasztási bírsággal sújtható, ha


b) be nem jelentett alkalmazottat foglalkoztat vagy foglalkoztatott, igazolatlan eredetű árut forgalmaz.


(5) A foglalkoztatót terhelő bejelentési kötelezettség elmulasztása esetén kiszabható mulasztási bírság felső határa a bejelenteni elmulasztott foglalkoztatottak számának és a bírság adózóra egyébként vonatkozó, törvényben rögzített legmagasabb értékének szorzata.








� A 123. § (3) bekezdés hatályos szövege: Kollektív szerződés előírhatja, hogy a munkavállalót a készenlétet követően nem illeti meg pihenőidő.

